«Олдимизга фақат битта мақсад қўйилган – Суперлигага чиқиш». «Динамо» клуби директори ва бош мураббийи мухлислар билан учрашди\nПро лига янги мавсуми олдидан «Динамо» жамоаси раҳбарияти ва мураббийлар штаби клуб мухлислари билан учрашди.\n14 март, якшанба куни «Динамо» стадиони матбуот анжумани залида ўтган тадбирда «Динамо» жамоаси тақдирига бефарқ бўлмаган, жонкуяр ва фаол мухлислар янги мавсум олдидан бош мураббий Ҳаким Фузайлов ва бош директор Учқун Қобиловга бир қатор саволлар билан мурожаат қилиб, жавоб олишди.\nДастлаб Ҳаким Фузайлов жамоанинг бу йилги тайёргарлиги ҳақида гапирган бўлса, сўнг Учқун Қобилов клуб олдига қўйилган вазифалар ҳақида сўзлади.\n«Барча мухлисларни кўриб турганимдан хурсандман. Самарқанд мен учун бегона жой эмас. Фахрий мухлислар билишади, 2000-йиллар бошида мураббийлик фаолиятимни айнан ушбу кўҳна шаҳарда муваффақиятли бошлаганман. Бу сафар раҳбарият жамоа олдига Суперлига вазифаси борлигини айтиб, ёрдамга чақирганида иккиланмай Самарқандга келдим. Январь ойидан буён жамоа билан тайёргарлик кўраяпмиз. Қўл остимда деярли янги таркиб шаклланди дейишим мумкин. Тайёргарлик асосан Самарқандда ўтди. Фақат икки ҳафта давомида Тошкентда бўлиб, назорат ўйинларини ўтказиб қайтдик. Умуман олганда, жамоамизни янги мавсумга тайёр дея оламан. 10 кундан кейин ўзимизда «Янгиер» клубига қарши баҳс билан чемпионатни бошлаймиз. Тақвимни ҳам омадли келди, дея оламан. Умид қиламанки, барчамиз бирлашиб Суперлигага муносиб бўлган «Динамо»ни аввалги мавқеини тиклай оламиз. Бунинг учун сизларнинг қўллаб-қувватлашингиз муҳим», - деди Ҳаким Қаюмович.\n«Авваламбор, барча мухлисларни кўриб турганимиздан хурсандмиз. Янги мавсум олдидан сизлар билан кўришиб, очиқ суҳбат ўтказишни режа қилгандик. Ўтган мавсумдаги натижалар ва клубдаги ўзгаришлардан яхши хабардорсиз. Йил бошида жамоага янги бош мураббийни тайинлаш вазифаси турганди. Бир қатор мураббийлар орасидан раҳбарият билан келишган ҳолда Ҳаким Қаюмович Фузайлов номзодига тўхталиб, у кишини чақирдим. Ҳаким ака Самарқанд футболи учун бегона эмас, вилоят футболи ва клубдаги атмосферадан хабардор инсон. У киши қўл остида ўзимиз ҳам «Динамо»да тўп сурганмиз, Самарқандда яхши натижалар қайд эта олган. Ҳаким Қаюмович келгач, у кишининг ёнларига самарқандлик маҳаллий мутахассисларни ёрдамчи қилиб қўйдикки, эртага ўзимизда ҳам яхши мураббийлар чиқсин деган ниятда. Жамоамиз ўз имконият даражасида янги мавсумга пухта тайёргарлик кўрди ва деярли янги таркиб шаклланди. Жамоамизни қўллаб-қувватлаб турган вилоятимиз ҳокими Эркинжон Турдимов ва клубимиз президенти ва бош ҳомийси Шавкат ака Жалоловга миннатдорчилик билдириб қоламан. Раҳбарият томонидан олдимизга фақат битта мақсад қўйилган - «Динамо»ни Суперлигага олиб чиқиш. Бу йўлда бош мураббий Ҳаким ака Фузайлов ва мен жавобгар шахслармиз. Барчамиз бирдамликда ҳаракат қилсак, сиз мухлислар қўллаб-қувватлаб турсангиз насиб қилса «Динамо»ни Суперлигага олиб чиқа оламиз.\nТўғри, вилоятимизда маҳаллий футболчилар ва яхши майдонлар бўйича етишмовчилик бор. Клубни тарк этган ўйинчилар молиявий яхшироқ таклиф борлиги сабаб бошқа жамоаларга ўтишди. Уларни тўғри тушунамиз. Ҳар ҳолда футболчининг фаолияти қисқа бўлади. Ўзимизда яхши майдонлар бўйича муаммо сабабли мавсум олди тайёргарлик ўйинларимизни Тошкент ҳамда бошқа бир қатор шаҳарлардаги майдонларда ўтказиб келдик. Бу йил ҳисобидан «Динамо» стадионига ҳали машғулот ўтказганимиз йўқ. 10 кундан кейин жамоамиз мавсумни шу ерда бошлаши боис, бу масала тез орада ижобий ҳал этилиши кутилмоқда. Барчамиз сиз каби Про лига баҳсларини кўтаринки кайфиятда бошлашни ният қилганмиз. Ҳар бир футболчи ҳам Суперлигага чиқишни истайди ва бунинг учун бор куч ва маҳоратини ишга солади», - дейди «Динамо» бош директори Учқун Қобилов.\nМаълумот учун, «Динамо» жамоаси Про лига 1-тури доирасида 24 март куни Самарқандда «Янгиер» клубини қабул қилади.\nЎқилди (марта): 553. Киритилган сана: 2021-03-14 00:00:00.\nDinamo-Surxon-5-0. Liga Kubogi 2019. Sanjar Baratov\nБунёд Исроилов ва Дилшод Жабборов


ЎзА - Яхши амал, эзгу ният инсон кўркидир\nЯхши амал, эзгу ният инсон кўркидир\nБағрикенглик, меҳмондўстлик, кечиримлилик ва сахийлик халқимизга хос хислат. Бу инсоний фазилатлар, айниқса, айни кунларда янада ёрқин намоён бўлмоқда.\nШу кунларда халқимиз қалбида ваҳимани кучайтираётган коронавирус касаллигига қарши санитария-гигиена қоидалари амал қилиш қанчалик муҳим бўлса, ижтимоий кўмакка муҳтож оилаларни холидан хабар олиш ҳам ана шунчалик зарур эканлигини англаш қийин эмас. Ободлик ва фаровонлик йўлида қанчалик ҳамжиҳатлик билан ҳаракат қилсак, коронавирус ваҳимасидан ҳам холи бўлиш учун ҳам бирдамликда ҳаракат қилишимиз зарур.\nТоморқасидаги олма кўчатларини зимдан кузатиб турган бобонинг ҳаёлини набирасининг “Бобожон, ана қаранг депутат бобо келдилар, бизга совға олиб келибдилар” деган жарангдор овози бузди. Одмигина кийинган, ҳар сафар келганда остонада қўли кўксида жилмайиб турадиган бу инсон отахон учун азиз бўлиб қолган. Меҳмон салом-аликдан сўнг, отахонни юртимиздаги янгиликлардан хабардор қилиб, яна йўлга отланди.\nШу кетишда 131 та хонадонга кириб, уларнинг холидан хабар олган Халқ депутатлари Сурхондарё вилоят Кенгаши депутати Хайитали Алламуродов кўз ўнгида раҳматли отасининг сиймоси пайдо бўлди. Унинг “Ўғлим, ҳеч қачон яхшилик қилишдан, атрофдагиларга меҳр улашишдан ўзингни тийма. Яхши ният, эзгу амал инсоннинг кўркидир” деган сўзларини эслади.\nМана бугун ҳам Халқ депутатлари Сурхондарё вилоят Кенгаши депутат Хайитали Алламуродов Термиз туманининг “Тинчлик”, “Қаҳрамон”, “Нурли Диёр”, “Қўнғирот”, “Алишер Навоий” сингари 12 та маҳалла фуқаролар йиғинида бўлиб, ижтимоий кам таъминланган, ногиронлиги бор оилалар холидан хабар олиб, уларга рўзғор учун зарур бўлган озиқ-овқат маҳсулотларини тарқатди.\n– Тўғрисини айтсам, Хайитали Алламуродов ҳақида депутат бўлишидан аввал, тадбиркорлик билан шуғулланиб юрган вақтида эшитганман, – дейди “Қаҳрамон” маҳалла фуқаролар йиғинида яшовчи Холбиби Юсупова. – Депутатликка номзодини қўйганлигини эшитиб, “Бу ҳам ҳеч кимга ёрдам бермаса керак, шунчаки, депутат бўлгиси келганда” деган хаёлга борган эдим. Сиёсий жараён вақтида Х.Алламуродовнинг учрашувида иштирок этиб, юқоридаги фикрларим асоссиз бўлганига амин бўлдим. Навбати билан ҳар бир хонадонга кириб, улардан хабар олади. Камини тўлдиради. Муаммосини тинглаб, бартараф этишга кўмаклашади. Сўзи ва ҳаракати бир-бирига мутаносиб бўлган Х.Алламуродовга сайловда овоз берганимга афсусланмайман. Инсонлар, аниқроғи сайловчилари билан суҳбатлашиб чарчамайдиган, уларнинг ҳолидан хабар олиб, таклиф ва муаммоларини диққат билан тинглайдиган депутатимизнинг иш фаолиятига омад тилайман.\nДарҳақиқат, хайр-саховат ишлари қалбни ёритади. Эл-юртимизнинг маънавий ҳаётида беқиёс ўрин эгаллаб, жамиятимизда ўзаро ҳурмат, меҳр-оқибат ва бағрикенглик тамойилларини янада мустаҳкамлаб шукроналик ҳислари қалбларимизни нурафшон қилади.\n– Инсон кўнгли гулдан-да нозик. Ана шу кўнгилга ўз вақтида қувонч, меҳр бериб, унга ғамхўрлик кўрсатолсак биздан бахтли инсон бўлмайди, – дейди Хайитали Алламуродов. – Аслида одам фарзандига жуда кўп нарса керак эмас. Бор-йўғи вақтида кўрсатилган эътибор ёки самимий табассумнинг ўзи қалбдаги юз йиллик музни эритишга хизмат қилади.\nАна шу ақидага амал қиладиган қаҳрамонимиз ташаббуси билан Термиз туманидаги “Нурафшон”, “Янги ҳаёт”, “Янгиобод”, “Орол”, “Тинчлик” маҳалла фуқаролар йиғинларидаги 22 километр узунликдаги ички йўллар таъмирланиб, тош тўкилди.\nТермиз тумани “Учқизил” ва “Янги ҳаёт” МФЙ аҳолиси билан бўлган учрашувда фуқаролар маҳалладаги мавжуд муаммоларни бартараф этишда депутатдан ёрдам сўрашди. Электр энергияси, табиий газ, тоза ичимлик суви, сув оқими бекилиб қолган зовурларни тозалаш каби ижтимоий муаммолар кўтарилди. “Янги ҳаёт” ва “Нурафшон” маҳалла фуқаролари ўтиб қайтиши учун канал устига кўприк ўрнатилишида амалий ёрдам сўраб мурожаат қилганлар ҳам бўлди. Учрашув давомида депутат Хайитали Алламуродов бекилиб қолган зовурларни тозалаш, канал устига кўприк қуришни ўз зиммасига олди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Сочингиз тўкилаяптими, уни олдини олинг!\t14:52, 19 октябрь 2016\tБарча турдаги сочлар учун ниқоб. Уни тайёрлаш учун ўсимлик ҳамда канакунжут (кастор) мойи 1:9 нисбатда аралаштирилади (чой қошиқда ҳисобланг) ва соч илдизига суртилади. Сўнг бошга целлофан қалпоқ кийиб, 1 соатдан кейин ювилади. Сочни ювишда қуруқ сочларга мўлжалланган шампундан фойдаланиш керак. Бу усул ҳафтада 2 марта, жами 10 марта такрорланиши лозим.\nНормал сочлар учун намлантирувчи ниқоб. Соч толалари ва илдизларини намлантириб, уларнинг тўкилишига қарши ниқобни тайёрлаш жуда осон. Бунинг учун 37 даражагача қиздирилган қатиқ соч толалари ва бош терисига суртилади. Устидан пергамент қоғоз билан ўраб, илиқ сочиқ ёпилади. 20-30 дақиқадан сўнг сочга яна қатиқ суртилиб, бош териси бармоқ учида енгил массаж қилинади. Сўнгра соч илиқ сувда, шампунсиз яхшилаб ювиб ташланади. Бу усулни ойига 4 марта бажаришни унутманг! Ёғли сочлар учун ниқоб. 1 чой қошиқ асал, 1 чой қошиқ лимон шарбати, 1 бўлак эзилган саримсоқ, 1 чой қошиқ алоэ шарбати аралаштирилиб, нам сочга суртилади. Бошга полиэтилен қалпоқ кийиб, сочиқ билан яхшилаб ўралади. 30-40 дақиқадан сўнг сочни илиқ сувда совунсиз ювиш керак. Сочдан саримсоқ ҳидини кетказиш учун эса хантал қўшилган сувда ювиб, тоза сув билан чайишни унутманг.


Шайтон алайҳи лаъна инсоннинг энг катта душманидир. Унга қулоқ солган одам икки дунё бахт-саодатидан маҳрум бўлади. Шайтоннинг энг кучли қуроли бу васвасадир. Васваса ёрдамида у инсонларни алдаб тўғри йўлдан адаштиради. У доим шай туриб бандани Аллоҳнинг марҳамати ва розилигидан узоқлаштириш мақсадида фурсат пойлайди. Шайтоннинг васвасасидан сақланмоқ ҳамда унинг измида бўлмаслик учун нима қилиш зарур? Ушбу калималар Аллоҳнинг изни ила шайтон васвасасидан сақлайди:\n«Аллоҳ номи билан лаънатланган шайтондан паноҳ тилайман».\n«Ихлос», «Фалақ», «Нос» суралари.\n«Улуғ Аллоҳга истиғфор айтаман ва Унга тавба қиламан».\n«Аллоҳнинг мукаммал калималари билан ҳар бир шайтондан, зарарли ҳашаротлардан ва ёмон кўздан паноҳ тилайман».\n«Аллоҳнинг ҳамма калималари билан У яратган нарсаларнинг ёмонлигидан паноҳ тилайман».\n«Аллоҳнинг номи билан бошлайман. Аллоҳга таваккул қилдим. Аллоҳдан ўзга куч-қувват йўқдир».\n«Аллоҳим! Сен Роббимсан! Сендан ўзга илоҳ йўқ. Мени яратдинг ва мен Сенинг бандангман. Мен қодир бўлганимча Сенинг аҳдинг ва ваъдангдаман. Сендан ўзим қилган нарсаларнинг ёмонидан паноҳ тилайман. Сенинг менга берган неъматингни эътироф қиламан. Мени мағфират қил. Сендан бошқа ҳеч бир зот гуноҳларни мағфират қилмас».\n«Биз ҳам, мулк ҳам Аллоҳники бўлган ҳолда тонг оттирдик. Ҳамд фақат Аллоҳга. У Ягонадир. Унинг шериги йўқ. Эй Раббим, Сендан бу кунда бўладиган яхшиликни ва унга халқ қилинган нарсангнинг яхшисини сўрайман. Ва бу кунда бўладиган ёмонликдан ва унга халқ қилинган ёмонликдан паноҳ тилайман. Эй Раббим! Дангасаликдан, қариликнинг ёмонлигидан, қабр азоби ва жаҳаннам азобидан паноҳ тилайман!»


Жамият 19:30 / 05.10.2017 111084\nKUN.UZ сайти ёрдамга муҳтож инсонларга кўмак бериш нияти билан қатор хайрия акцияларини ташкил этиб келмоқда. Таҳририятга бу борада мурожаат қилувчилар талайгина. Ана шундай мурожаатлардан бири эътиборимизни тортди.\nАниқроғи, айни кунда оғир хасталик билан курашаётган Зиёда Ортиқованинг аҳволи кундан-кунга ёмонлашиб бормоқда. Тошкент шаҳрида туғилиб, бахтли ҳаёт кечираётган Зиёда иккинчи фарзандини дунёга келтиргач, шифокорларга ҳам номаълум хасталикка дучор бўлган. Ўзбекистонда бу касалликнинг аниқ ташхисини қўйиш имкони бўлмагач, оила ҳиндистонлик мутахассисларга учрашган. Шу тариқа, улар хасталик билан 3 йилдан ошиқ вақтдан бери курашишмоқда. Бу вақт оралиғида Зиёда Ҳиндистонга 11 марта бориб, даволаниб келган. Унинг сўзларига кўра, ҳар ойда иммуноглобулин қабул қилиб юриши туфайли аҳволи барқарор.\n«Нолимайман-ку, лекин кўп қийинчиликлар кўрдим. Иккинчи фарзандимни дунё келтирганимдан сўнг тобим қочди, бир ярим йил ичида ҳамма дори-дармонлар, даволаш муолажаларини қилдик, бироқ фойда бермади. Охири ота-онам Ҳиндистонга олиб кетишди. У ерда чуқур текширишди, турли таҳлиллардан ўтказишди. Барча таҳлиллар яхши чиқди, лекин иммунитетим йўқлиги сабабли тузалишим қийин бўлмоқда. Шунингдек, доимий равишда шамоллайман. Ҳиндистондагилар ҳар ойда иммунитетни кўтариб турадиган дори олишим кераклигини айтишди. 3 йилдан бери даволаниб келаяпман. Ўзбекистондаги шифокорларнинг кучи етмаяпти. Тузалиб кета олмаяпман, доимий ҳолсизланиш, кучсизлик, иштаҳанинг йўқлиги...\nАллоҳга шукр икки ўғил фарзандим бор. Яна фарзандли бўлиш ниятидаман. Орзуларим, умидларим кўп. Болаларимни катта қилишим керак. Турмуш ўртоғим ҳам далда бўлиб турибдилар. Ҳар куни Худога илтижо қиламан», дейди Зиёда Ортиқова.\nKUN.UZ Зиёда учун хайрия акциясини ташкил этишга ваъда берди. Шу нуқтаи назардан касаллик ҳақида ўқувчиларга етарлича тушунтириш бериш учун тиббиёт фанлари доктори, профессор Мирвосит Каримов билан суҳбатлашдик.\n«Бу ҳолатни иккиламчи иммунитет танқислиги, дейишади. Яъни, туғма эмас, балки қандайдир касалликнинг сабабидан келиб чиққан. Бу ерда касалликнинг сабаби эмас, унинг асорати тузатилмоқда. Сабаби номаълум. Бу икки ҳолат бўйича келиб чиқиши мумкин. Шу туфайли гематолог, пульмонолог бу ҳолатни текширувдан ўтказиши керак. Бу ерда лимония, деган инфекция топилганини айтишган. Бироқ, бундай инфекцияни билмайман, балки ҳар хил қўзғатувчини турли давлатда ўзининг номи билан айтишлари мумкин. Иммуноглобулин қабул қилиб юриши туфайли аҳволи барқарор бўлиши мумкин.\nБиласизми, тиббиётда кўп нарса сурункали. Ҳозирда иммуноглобулиннинг қабул қилгани билан асосий касаллиги турибди. Масалан, ўпкадаги ҳозирги ҳолатни билмаймиз. Гематологнинг хулосасини кўриш керак. Қонда катта ўзгариш кузатилмаган. Кўкрак қафаси флюрографияси эса ўпкада ўсма - онкологик касаллик бор эканини кўрсатмоқда. Бу ерда гематолог, онколог кўриш керак. Ўлимдан бошқа ҳамма нарсага умид бор», - дейди шифокор.\nЗиёда билан бўлиб ўтган суҳбатда унинг гаплари қалбимизни жунбишга келтирди: «Яшашни хоҳлайман, мен ҳар куни Худо билан гаплашаман, фарзандларимни ўйлайман».\nАзизлар, Зиёдага ёрдам берайлик! Ҳеч бўлмаганда қўлингизни дуога очинг, уни дуо қилинг. Зеро, биз яхшилик қилувчиларданмиз.\nАГРОБАНК - 8600 0417 7400 3330\nТEЛ: (+99890) 987 74 83


Fayl hajmi 70,21 kB\n1. Ҳавойи боғловчи моддалар.\n2. Қурилиш ва юқори мустаҳкамликка эга гипслар.\n3. Ҳавойи боғловчи моддалар ишлаб чиқариш технологик схемаси, хоссалари ва улардан фойдаланиш соҳалари.\n4. Гипсли боғловчи моддаларнинг турлари.\nБоғловчи модда — бу туйилган кукунни маълум бир шароитда сув билан қориштирганда қуюқлашиб, аста-секин бўтқа ҳолатидан қотиш жараёнига ўтиб сунъий тошга айланадиган қурилиш ашёсидир. Улар органик, анорганик (ёки минерал) ва органик-минерал гурухларга бўлинади. Анорганик ёки минерал боғловчилар кукунсимон бўлиб, майда ва йирик тўлдиргичлар билан бирга сувда қорилганда суюқ ёки пластик қоришма ҳосил бўлади ва аста-секин қотиши натижасида сунъий тошга айланади. Анорганик боғловчилар ишлатилишига ва хоссаларига кўра қуйидаги гуруҳ^ларга бўлинади:\nҲавойи боғловчилар – оҳак, гипсли боғловчилар ва каустик магнезит. Улар сув ва нам таъсирида бўлмаган шароитда қотиш хоссасига эга.\nГидравлик боғловчилар – фақат ҳавода эмас, балки сувда ва намликда ҳам қотиш хусусиятига эга. Масалан, гидравлик оҳак, портландцемент, гилтупроқли цемент, пуццолан портландцемент, тошқолли портландцемент, кенгаювчи цементлар ва ҳоказо.\nКислоталарга чидамли боғловчиларнинг қотиш жараёни, кейинги мустаҳкамлигининг ортиши кислоталар таъсирида ҳам давом этаверади. Бунга кислотага чидамли цементлар ва эрувчан суюқ шиша асосида олинадиган қоришмаларни мисол қилиш мумкин.\nҲавойи борловчи ашёлар\nҲавойи оҳак. Оҳак таркибида 8 %гача тупроқ бўлган кальций ва магнийли карбонат тоғ жинсларидан – бўр, оҳактош, доломитлашган ва мергелли оҳактошни куйдириб жуда арзон, ҳавода қотадиган боғловчи ашё – ҳавойи оҳак олинади. Олинган маҳсулот бўлак-бўлак оқ ёки кулрангда бўлиб, у сувсиз кальций оксиди ва қисман магний оксидидан ташкил топган. Бунга сўнмаган ёки тош оҳак дейилади. Уни майдалаб, қайновчи оҳак олинадй. Ҳавойи оҳак олишда ишлатиладиган хом ашё таркибида кальцит (СаСО3) 85 % дан ортиқ, магнезит (МgСО3) 7 %дан, гилтупроқ эса 8 %дан кам бўлиши лозим. Ҳавойи оҳакни олиш оҳактошни куйдириш жараёнида унинг таркибидаги СаСО3 билан МgСО3 ларни кальций оксидига (СаО), магний оксидига (МgО) ва карбонат ангидрид газига (СО2) парчаланишига асосланган. Карбонат ангидрид оҳактошни куйдириш жараёнида бошқа газлар билан бирга хумдондан чиқиб кетади. Натижада, хумдондан тоза ёки магний оксиди билан аралашган кальций оксиди ғовак тош сифатида олинади. Куйдириш жараёнида оҳактошнинг оғирлиги 44 %, ҳажми эса 12–14 % камаяди.\nОҳакни куйдириш. Кондан келтирилган оҳактош, асосан шахтали, қисман айланма ёки доира шаклидаги ўчоқларда 950–1100°С ҳароратда куйдирилади. Оҳак куйдирувчи шахтали ўчоқ 1-расмда тасвирланган.\nШахтали ўчоқлар баландлиги бўйлаб қуритиш, қиздириш, куйдириш ва совитиш бўлимларига ажратилган. Ўчоқнинг баландлиги 20 метр, ички диаметри 4 метргача бўлади. Учоққа солинган 120 т оҳактош 24 соатдан сўнг бўлак-бўлак оҳакка айланади. Шахтали ўчоқларнинг афзаллиги шундаки, куйдириш жараёнида ажралиб чиққан иссиқлик хом ашёни қуритиш ва қиздиришга хизмат қилади. Ёқилғи ўрнида кўмир ишлатилса, унинг кули маҳсулотнинг сифатини пасайтиради. Суюқ ёқилғи ёки газ ишлатилса, оҳак сифати ортади. Ёқилғи харажати куйдирилган оҳакнинг 15– 17 %ини ташкил этади.\nОҳакни сўндириш ва уни туйиш. Сўнмаган оҳакка сув таъсир этса, у қуйидаги реакция асосида сўнади:\nСаО+Н2O=Са(ОН)2+15,64 ккал (65,5 кЖ).\nАгар сўнмаган оҳак бўлакларига кам миқдорда (35–50 %) сув пуркалса, у майдаланиб сўнади ва кукун-оҳак ҳосил бўлади. Агар сув миқдори кўпайтирилса, сўндирилган оҳак хамири ҳосил бўлади. Қурилишда сўндирилмаган оҳак махсус гидраторларда кукун қилиб, кейин сўндирилади. Қоришмага сўндирмай туйилган оҳак бевосита қўшилса, унинг сифати ортади.\nОҳакнинг хоссалари. Оҳак қурилишга бўлак-бўлак, кукун, хамир ёки сўндирилмаган кукун ҳолатида келтирилади. Буларнинг зичлиги турличадир, яъни 50 % сувли оҳак хамирининг зичлиги 1400 кг/м3 бўлса, кукун оҳакники 500 кг/м3, туйилган оҳакники эса 600 кг/м3. га тенг.\nОҳакнинг ёғли ва ёғсиз турлари ҳам бор. Ёғли оҳакнинг сўниш даври ёғсиз оҳакка нисбатан кам бўлади. Давлат стандартларида кўрсатилишича, 1-навли ҳавойи оҳакда фаол оксидлар СаО+М§О миқдори 85 %дан кам бўлмаслиги, 2-навда 75 %дан, 3-навда эса 65 %дан кўп бўлиши керак.\nОҳакнинг қотиши. Оддий оҳак хамири билан тайёрланган қурилиш қоришмасининг қотиши бир неча кун давом этса, сўндирилмаган оҳак кукуни қо¬ришмаси 30–60 дақиқа қотади. Бундан ташқари, сўндирил¬май куйдирилган оҳак кукуни кам сув талаб этади. Шунинг учун сўндирилмаган оҳак қотишма¬сининг сиқилишдаги мустаҳкам¬лик чегараси, зичлиги ва чидамлилиги сўн¬ди¬ри¬лган оҳакникидан бирмунча кўп.\nОҳак қоришмасининг қоти¬шига асосан икки ҳолат таъсир кўрсатади: ўта тўйинган қориш¬манинг қотиш жараёнида унда кальций гидроксидининг кристалл ҳолда ажралиши, ҳаводаги карбонат ангидрид гази таъсирида СаСО2 нинг қуйидаги реакция орқали ҳосил бўлиши:\nБу жараён барча оҳакли моддаларда рўй бериб, карбонланиш жараёни дейилади. Карбонланиш жараёни қоришма қатламининг қалинлиги ва ҳаводаги карбонат ангидриднинг миқдорига боғлиқ.\nГипсли боғловчи моддалар\nГипсли боғловчи моддалар куйдирилган гипс тошини майда қилиб туйиб олинади. Гипс тоши асосан, таркибида икки молекула сув бўлган кальций сульфат СаSО42Н2О дан иборат. Гипс тошининг пиширилиш ҳароратига ва шароитига қараб қурилиш гипси, жуда мустаҳкам гипс ҳамда ангидридли цемент ҳосил бўлади.\nҚурилиш гипси таркибида икки молекула сув бўлган кальций сульфатли чўкинди тоғ жинси гипсни (СаSО42Н2О) сувсиз гипс деб аталувчи ангидрид тошни (СаSО4) ва айрим саноат чиқиндиларини пишириб олинади. Давлат стандартларида кўрсатилишича, 1-нав гипс ишлаб чиқариш учун таркибида СаSО42Н2О нинг миқдори 90 %, 2-нав учун эса 65 %дан кам бўлмаган табиий гипс тоши керак бўлади.\nТабиий гипс тоши оқ рангли, қаттиқлиги Моос шкаласи бўйича 2, зичлиги 2200–2400 кг/м3 бўлган чўкинди тоғ жинсидир. Уни майда қшгаб туйиб 160– 170°С ҳароратда пиширилса қурилиш гипси ҳосил бўлади. Икки молекула сув бўлган кальций сульфатни 65°С да қиздирганда у ўз хусусиятини ўзгартиради ва таркибидаги сув аста-секин йўқолиб, дегидратациялана бошлайди. Бунда ҳароратнинг ортиши ҳисобига гипс тоши 1,5 молекула сувни йўқотиб, 0,5 молекула сувли гипсга айланади, бу қуйидаги реакция билан ифодаланади:\nСаSO42Н2O = СаSo4-0,5Н2O + 1,5Н2O.\nБундай боғловчи алебастр деб аталади.\nГипсни ишлаб чиқариш уч хил усулда амалга оширилади: гипс тоши кукун ҳолатигача туйилади ва пиширилади; гипс тошини майдалаб пишириб, сўнг туйилади; гипс тошини майдалаб, юқори босимли сув буғида ишланади ва қуритиб туйилади.\nГипс тоши асосан, шахтали ва айланма хумдонларда ёки буғлаш қозонларида пиширилади. Шахтали хумдонларга гипс тоши 70– 300 мм йирикликда солинади. Айланма хумдонларга 15 мм. гача бўлган йирикликда, буғлаш қозонларига эса 25–50 мм йирикликда солинади. Қозонларда пишириш учун эса гипс тоши кукун ҳолда солинади. Гипс тошини пишириш усули энг аввал хом ашёнинг хусусияти, олинадиган маҳсулотга бўлган талабга қараб танланади.\nҚурилиш гипсининг хоссалари. Гипс сув билан қориш¬тирилгандан кейин, у тезда қуюқлашиб қотади. Гипснинг қотиш жараёнида унинг ҳажми 1 % чамасида кенгаяди. Бу ундан меъморий буюмлар тайёрлашда, ёриқларни беркитишда ва бошқа мақсадларда ишлатишга қулайлик туғдиради. Давлат стандартларида кўрсатилишича қурилиш гипси қуюқла¬нишининг бошланиши 4 дақиқадан кейин, охири 30 дақиқагача бўлиши керак. Гипснинг қуюқланиш даврини узайтириш учун унга махсус сусайтирувчилар қўшилади. Коллоид эритма ҳосил қилувчи ярим сувли гипснинг (зичлиги 2,5–2,8 г/см3 уюм тарзидаги ҳажмий оғирлиги 800–1100 кг/см3) эриш тезлигини сусайтирувчи суяк елими, казеин, желатин, глицерин, магний, кальций тузлари ишлатилади. Гипснинг қуюқланиш даврини узайтириш учун 60°С гача иситилган сув ҳам ишлатиш мумкин.\nҚурилиш ва қолипбоп гипс учун техник шартлар\nКўрсаткичлар\tҚурилиш гипси\n1-нав\t2-нав\t3-нав\nҚуюкланиш даврининг бошланиши, дақиқадан кейин 4\t4\t4\nҚуюкланиш даврининг охири, дақиқадан олдин 30\t30\t30\nМайдалик даражаси, галвирдаги қолдиқ оғирлигига нисбатан, % 15\t20\t30\n1,5 соатда қотган намунанинг эгилишдаги мустаҳкамлиги, кг/см2 27\t22\t17\n1,5 соатда қотган намунанинг сиқилишдаги мустаҳкамлиги, кг/см2 55\t45\t35\nГипснинг қотиши унинг гидротацияланиши билан бошланади, яъни бунда ярим молекулали сувли гипс қайтадан кристалл ҳолатдаги икки сувли гипсга айланади:\nСаSО40,5Н2О + 1,5Н2О = СаSО42Н2О.\nАслида гипснинг қотиши учун кам сув талаб қилинсада, гипс қоришмасини жойланувчан қилиш учун кўп солинади. Буюмнинг мустаҳкамлигини ошириш учун ундаги ортиқча сув қуритиш йўли билан йўқотилади. Академик А.А.Байковнинг назарияси бўйича, гипснинг қотишида асосан, қуйидаги физик-кимёвий жараёнлар рўй беради. Ярим молекула сувли, гипс сувда қисман эриб, икки молекула сувли, қийин эрувчан гипс ҳосил қилади. Гипс заррачалари гел деб аталувчи елимсимон ҳолатга киради, бу эса унинг гидратацияланиши деб аталади.\nЮқори мустаҳкам гипс. Икки молекула сувли табиий гипс тошини 750–800°С ҳароратда пиширилгандан кейин туйилади ва унга натрий сульфати, алюминий ва бошқа тузлар қўшиб юқори мустаҳкам гипс олинади. Бундай гипс секин қотувчан, аммо сиқилишдаги мустаҳкамлиги 30 МПа гача бўлиши мумкин. Уларнинг ранги оқ бўлади.\nЮқори мустаҳкам гипс олишнинг иккинчи усули эса гипс тошини юқори босимли буғда 125°С ҳароратда пишириб олишга асосланган. Профессорлар Б.Г.Скрамтаев ва Г.Г.Буличевларнинг бу усули бўйича гипс тоши герметик ёпиқ қозонга солинади ва тўйинган буғ воситасида 1,3 атм. босимда куйдирилади ва кукун қилиб туйилади. Олинган гипсни қотириш учун сув миқдори 60 % эмас, балки 40–50 % олинади. Бундай гипснинг 7 кундан кейинги мустаҳкамлиги 15–40 МПа га тенг бўлади, Юқори мустаҳкам гипс жуда муҳим иншоотлар қуришда, шунингдек, металлургия саноатида қолиплар тайёрлашда ишлатилади.\nПардозбоп гипс (цемент). Зарарли аралашмалардан тозалан¬ган гипс тошини 550-700°С да пишириб, кейин туйиш жараё¬нида унга алюмин аччиқтоши қўшиб пардозбоп гипс олинади. Уларнинг ранги оқ бўлиб, нур қайтариш коэффициенти 90 %дан кам бўлмаслиги керак. Қуюқланишининг бошланиши 1 соатдан кейин, охири 12 соатгача давом этади. Оқ цемент 100-400 маркаларда чиқарилади\nЮқори ҳароратда пиширилган гипс - табиий гипс тошини ёки ангидридни 800–1100°С ҳароратда пишириб, кейин майда қилиб туйилган боғловчидйр. Гипс тошини пишириш жараёнида СаSО42Н2О ўз таркибидаги барча сувни йўқотиб, ундаги СаSО4 қисман парчаланади ва гипсда фаол СаО ҳосил бўлади. Бу эса боғловчига катализаторларсиз қотиш хусусиятини беради.\nЮқори ҳароратда пиширилган гипс 100, 150 ва 220 маркаларда чиқарилади. Унинг зичлиги 2,8–2,9 г/см3, ҳажмий оғирлиги 900– 1100 кг/м3 га тенг. Юқори ҳароратда пиширилган гипс секин қуюқланувчан бўлиб, бошқаларига нисбатан сувга чидамлидир. Улар қурилишда ғишт тэришда, сувоқчиликда, бетон буюмлари ҳамда сунъий мармар тошлари тайёрлашда ишлатилади.\nTeglar: о1203ак бўлади бо1171ловчи билан тошини 1203осил кальций 1202авойи 1203ароратда молекула кейин сувли жараёнида олинади бўлган моддалар 1179отиш кукун унинг зичлиги


Мусулмонларни камситган компания жарима тўлайдиган бўлди\nАҚШнинг Halliburton трансмиллий компанияси икки мусулмон ходим иш жойида камситилгани туфайли йирик миқдорда жарима тўлайди. Бу ҳақда NDTV хабар бермоқда.\nМаълум бўлишича, Хьюстонда жойлашган мазкур компанияда иш берувчининг айби билан асли ҳиндистонлик Мир Али ва суриялик Ҳасан Снубарга нисбатан душманона муҳит пайдо бўлган. Раҳбарият ва ходимлар уларни камситган, террорчи деб атаган.\nБандликда тенг имкониятлар бўйича комиссия Мир Али ва Ҳасан Снубарнинг номидан Техас судига муржаат қилди. Суд қарорига биноан Halliburton компанияси мусулмон ходимларига 275 минг доллар тўлайдиган бўлди.\nКиритилди: 15:01 10.10.2019. Ўқилди: 1489 марта. Фикрлар сони: 0 та.\nКарантин қоидасини бузган ва қимор ўйнаган шоввозлар с...


18:24 / 22.09.2016\nТошкент қишлоқ хўжалик техникалари заводини (собиқ Тошкент трактор заводи – ТТЗ) модернизация қилиш ва қайтадан технологик жиҳозлаш ишлари бошланди. Бу ҳақда nuz.uz сайти хабар берган.\nКомпаниядагиларнинг маълумотига кўра, ушбу мақсадлар учун «Асака» банкининг Тошкент шаҳар филиалидан олинган 60,5 миллиард сўм (20 миллион доллардан ортиқ) маблағ ажратилади.\nИлгарироқ Мирзо Улуғбек тумани ҳокимининг иқтисодий масалалар бўйича ўринбосари Баҳодир Боқиев Sputnik Ўзбекистон мухбирига эски завод ҳудудида 2014 йилдан буён аграр сектори учун ускуналар ишлаб чиқаришга ихтисослашган Тошкент қишлоқ хўжалик техникалари заводи фаолият кўрсатаётганини айтганди.\nЭслатиб ўтамиз, корхона қувватини бир нечта босқичда модернизация қилиш режалаштирилган бўлиб, 2019 йилда ниҳоясига етади.\nЎзбекистон ва Германиянинг CLAAS компанияси заводнинг техник ва технологик қайта жиҳозланиши учун 50 миллион доллардан ортиқ маблағни йўналтириш бўйича келишиб олган. Немис компанияси асосий инвестор ҳисобланади.\nРасмий прогнозларга кўра, корхонанинг модернизация қилиниши бир неча босқичда олиб борилади ва 2019 йилнинг охирида якунланади.\n2016-2017 йилларда олиб бориладиган биринчи босқичда корхонада немис компаниясининг турли қишлоқ хўжалик техникалари учун бутловчи қисмлар ишлаб чиқаришни маҳаллийлаштириш ва кенгайтириш бўйича ишларни амалга ошириш режалаштирилган.\n2018-2019 йилларда иккинчи босқичда қуйиш цехи, бутловчи қисмларни муҳрлаш линияси, трансмиссиялар учун қуйма қисмлар ишлаб чиқариш цехлари технологик қайта жиҳозланади, шунингдек Ўзбекистон қишлоқ хўжалик корхонаси базасида CLAAS компанияси билан биргаликда қўшма корхона ташкил этилади ва двигателлар йиғиш йўлга қўйилади.\nУшбу лойиҳага бош пудратчи сифатида «Yuksak qurilish savdo» МЧЖ танланган.\n2015 йил бошида собиқ ТТЗ банкротлиги ҳақида эълон қилинганди. Маҳаллий нашрлар корхона замонавий ускуналар билан жиҳозланмагани, маҳсулотларнинг ички бозорда кам сотилиши, экспорт улуши эса атиги 20 фоиз экани ҳақида ёзганди. 2015 йилнинг мартида Тошкент хўжалик суди Ўзбекистондаги энг йирик қишлоқ хўжалиги машинасозлиги корхонаси бўлмиш «Тошкент трактор заводи» акциядорлик жамиятига банкротлик тамойили учун санкция берганди.\nТошкент трактор заводи 1942 йилда қурилган. Уруш йилларида заводда ҳарбий техникалар ишлаб чиқарилган. Урушдан кейин эса Ўзбекистон қишлоқ хўжалиги эҳтиёжлари учун тракторлар ишлаб чиқарилиши йўлга қўйилган. Унинг лойиҳавий қуввати йилига 12 мингта трактор ва 13 мингта тиркама ишлаб чиқариш ҳисобланади.\nШу йилнинг август ойида Тошкент қишлоқ хўжалик техникалари заводи раҳбари Б. Ишметов хорижий устав капиталига хорижий инвестицияларни жалб этишда йўл қўйилган камчиликлар туфайли лавозимидан озод этилганди.\nЎзбекистонда аҳолини узлуксиз электр билан таъминлаш лойиҳаси ишлаб чиқилди\n01:41 / 06.10.2017\nМагистрал тармоқлар нимстанциялари модернизация қилинади\n17:05 / 28.09.2017\nMEDIAPARK.UZ: онлайн маиший техника харид қилишнинг топ 5 сабаблари\nLily Education ўқув маркази Ҳиндистон университетларида таълим олиш имкониятини тақдим этади\n12:14 / 16.08.2018\nҲеч қандай имтиҳонсиз талаба бўлиш имкониятини қўлдан чиқарманг!


Эрта қайтган турналар (қисса)-2 – mulkdor.com\nApril 2 2019, 07:04 АдабиётКитобларКутубхона\nЎша куни, отаси уни ўзи билан шаҳарга олиб кетишини айтганида у еру кўкка сиғмай юрди. Тоқатсизланганидан, қувонганидан тарс ёрилиб кетгудай бўлди, аммо гап шундаки, у бу ҳакда бировга айтишга журъат қилолмасди. Агар Ажимурот билиб қолса, катта тўполон чиқарди: нега Султонмуротга мумкину, менга мумкин эмас, нега отам уни ўзи билан олиб кетади-ю, мени олиб кетмайди? Шунинг учун ҳам беҳад қувонч ва эртанги саёҳатни кутиш туйғулари укаси олдида қандайдир айбдорлик ҳислари билан қўшилиб кетгандай эди. Нима бўлса-да, бўлажак воқеа ҳақида укалари ва сингилларига айтиб юборишига озгина қолди. Жудаям айтгиси келарди. Аммо отаси ва айниқса онаси бундай қилмасликни қайта-қайта уқтирарди. Майли, кичкиналар у йўлдалигида билишсин. Шундай бўлгани яхши. У ана шу сирни саклаш учун ўзини базўр тутиб қолди. Ўлиб қолай деди сир тутаман деб. Аммо ўша куни у шундай серҳаракат, ҳаммага шундай сертакаллуф, шундай жонкуяр бўлиб қолдики, ҳеч қачон бундай қилмаганди. Ҳамма ишни қилар, ҳаммасига улгурар эди. Бузоқни ҳам жойига элтиб арқонлаб келди, томорқадаги картошкани ҳам чопди, кир юваётган онасига ҳам ёрдамлашди, энг кенжа синглиси Алматой лойга йиқилиб тушганида уни ювинтирди ва яна бошқа ишларни ҳам ўринлатди. Қисқаси, ўша куни у шундай сидқидилдан ишладики, ҳатто онаси ўзини тутиб туролмай бошини чайқаганча пиқиллаб кулиб юборди.\n— Мунчалик ўзгариб қолдинг? — деди табассумини аранг яшириб. — Қани энди доим шундай бўлсанг, қанийди-а! Кўз тегмасин, ишқилиб! Балки сени шаҳарга юбормаслик керакдир? Сен ажойиб ёрдамчим бўлиб қолибсан-ку.\nЛекин буни онаси шунчаки айтган эди, холос. Ўзи эса хамир қориб йўлга нон ёпар ва ҳар хил егулик ҳозирларди. Ёғни эритиб, уни ҳам йўлга ҳозирлаб шишага солиб қўйди.\nКечқурун бутун оила жам бўлишиб самовар атрофида иссиқ нон ва қаймоқ билан чой ичишди. Жойни эса ҳовлига, ариқ бўйидаги олма дарахтининг остига солишган эди. Отаси кичкинтойлар қуршовида ўтирарди — бир ёнбошида Ажимурот, бошқа ёнида қизалоқлари.\nОнаси чой қуяр, Султонмурот эса пиёлаларни узатиб, самоварга кўмир ташлаб турарди. У буларнинг ҳаммасини иштиёқ билан бажарарди. Ўзи эса мудом эртага шаҳарда бўлишни ўйларди. Отаси бир-икки марта у тарафга кўз қисиб имо ҳам қилиб қўйди. Укаси олдида озмунча муғамбирлик қиляптими ахир.\n— Хўш, Ажике, — чой ҳўплаб туриб кичик ўғлига юзланди, — Қораёлингни ҳали ҳам минишга ўргатмадингми?\n— Йўқ, ота, — шикоят бошлади Ажимурот. — У жуда асов чиқиб қолди. Орқамдан худди кучукдай эргашиб юради. Мен унга овқат бераман, суғораман, бир марта ҳатто мактабимизга ҳам эргашиб борди. Дераза тагида туриб танаффусга чиқишимни кутганини бутун синфимиз кўрди. Аммо ҳеч миндирмайди устига, дарров отиб юборади, шаталоқ отади…\n— Уни минишга ўргатиш учун сенга ҳеч ким ёрдам қилмаяптими? — маслаҳат солгандай бўлди отаси гўё ўзини иш билан банд қилиб кўрсатгандай.\n— Мен уни ўргатиб бераман, Ажике, — шайланиб тургандай жавоб қилди Султонмурот. — Албатта, ўзим ўргатиб бераман…\n— Ур-ей! — деганча ўрнидан ирғиб турди укаси. — Кетдик!\n— Қани, жойингга ўтир-чии! — Шаштини қайтарди онаси. — Тек ўтир. Одамларга ўхшаб чой ичиб олинглар, кейин улгурарсизлар.\nГап Ажимуротнинг икки ёшли ёқимтой хўтиги устида борарди. Ўша йили баҳорда уни болаларга тоғаси Нурғози инъом қилганди. Ёзгача хўтик ажабтовур ўсди, кучга тўлди. Узунқулоқни эгарга, ишга ўргатиш учун минишга кўниктириш вақти келган эди. Ахир хўжаликда эшак доимо, ҳали тегирмонга, ҳали ўтин-чўпга, ҳали майда-чуйда нарсаларга дегандай керак бўлиб туради-да. Шунинг учун ҳам Нурғози тоғаси унга совға қилганди. Аммо биринчи кунданоқ Ажимурот эшакни ўзиники қилиб олди. Ўжар, тўполончи бола эшакка шундай ғамхўрлик қила бошладики, бирор кишини унинг яқинига ҳам йўлатмас эди. Сал нарсага, хўтигимга тегманглар! Мен уни ўзим боқаман, ўзим суғораман, дерди. Бир марта ана шу хусусда ака-ука уришиб қолишди. Онаси каттасини жазолади, чунки кичиги ундан мушт еган эди-да. Ўшандан буён Султонмуротнинг алами ичида эди. Хўтикни минишга ўргатиш пайти келганда у ўзини четга олди: модомики сеники экан, ўзинг ўргат минишга, мени тинч қўй, ишим йўқ. Худди шундай ишларда устаси фаранг бўлганига қарамай, чап берди. Болалигидан унинг кўзи пишиб, эпчил бўлиб қолганди. Асовларни итоат қилдиришни яхши кўрар эди. Бу ҳам худди кураш — ким-кимни бўйсундиришдай гап. Қўшниларнинг барча тойчоқларини, буқалари-ю хўтикларини ҳамиша у ўргатарди. Ёш ҳайвонларни одатда эпчил болалардан бири ўргатади минишга. Катталарнинг вазни, оғирлиги, йўл қўймайди бунга. Одамлар Султонмуротга одатда ҳурмат билан шундай илтимослар қилиб келишарди: «Султонмуротжон, вақтинг бўлса бизнинг буқани ўргатиб берсанг». Ёки: «Султаке, азизим, бизнинг ҳангининг бир ақлини киритиб қўй. Елкасига пашшани қўндирмайди, тишлаб ўзини ҳар ёққа отгани-отган».\nБу ишда у ана шунақа таниқли бўлиб қолган эди, аммо ўз укасига йўқ дерди, бунинг устига, бир-икки марта укаси ардоқли эшагидан йиқилиб пешонаси ғурра бўлганида кулиб мазах қилиб, унинг жиғига тегди:\n— У орқангдан худди итдай чопиб юради! Сен ҳали кунингаи кўрасан ундан!\nЭҳ, укасини ранжитиб қандай номаъқулчилик қилган экан-а. Фақат отаси ишора қилгандан кейингина тушуниб етди. У мана шунақа тентакнамо эди, укалари олдида ярашмаган қилиқларни қилиб юрарди. Мана энди, шаҳарга борадиган бўлганида, укаси буни билмайди, виждони шундай қийналдики, ҳатто шу заҳоти унинг олдига бориб кечирим сўрашга, нима деса шуни бажаришга тайёр эди.\nЧой ичиб бўлишгач, отаси билан томорқалари ортидаги ўтлоққа йўл олишди. Аввал атрофдаги ҳамма тошларни териб олиб нариги ёққа ташлади. Кейин Қораёлни — Ажимурот ўз эшагини тантанавор қилиб шундай атарди — жиловлашга олиб келишди. Отаси Қораёлни қулоқларидан ушлаб турганида Султонмурот эпчиллик билан унга нўхта урди.\nКейин иштонини яхшилаб кўтариб олди. Ахир осон ишга бел боғламаган эди-да. Шу ернинг ўзидаёқ цирк томошалари бошланди. Ажимуротнинг қўли остида эркин юрган Қораёл ёмон қилиқ чиқариб олишга улгурган экан. Дарров шаталоқ отиб, орқа оёқларини кўтариб, ўзини ҳар ёққа ота бошлади. Узунқулоқ чавандозни эгардан улоқтириш ҳавосини олган эди.\nАммо ҳеч нарса қилолмади. Султонмурот йиқилар, аммо дам ўтмай яна ўрнидан туриб олар, қорни билан Қораёлни устига ётиб олиб, кейин яна бир ҳаракат билан унинг белига миниб оларди. Эшак бўлса яна бўйсунмас, яна йиқилиш, яна миниш давом этаверарди.\nБуларнинг ҳаммасини Султонмурот чапдастлик ва ҳатто қувонч билан бажарарди. Ҳамма гап йиқилишни билишда! Нима учун одамлар отдан ёки туядан кўра эшакдан ёмон йиқиласан, дейишади? Аксинча эмасми ахир. Сир шундаки, йиқилаётиб қўл билан тушишга улгуриш керак. Отнинг баландлиги, туянинг ундан ҳам баландлиги йиқилаётган кишининг мўлжал олиб улгуришига имкон беради. Эшакдан тажрибасиз чавандоз қопдек «гуп» этиб қулаганини ўзи ҳам билмай қолади…\nБуни Султонмурот ўз тажрибасидан биларди. Бунинг учун ташвиш қилишнинг ҳожати йўқ эди. Шовқин солишиб, хурсандчилик қилишиб, қий-чув кўтаришди. Отаси қорнини ушлаб, ичаги узилгудай куларди. Шовқин-суронни эшитиб болалар келиб қолишди. Уларнинг ичида кимнингдир кучуги ҳам бор экан. У ҳам тўс-тўполонни кўриб, ўзини иштирок этиши керак деб ҳисоблагандай вовуллаб, Қораёлнинг кетидан қува кетди. Эшак бўлса қўрққанидан шаталоқ отди, Султонмурот эса ҳамманинг ҳавасини келтириб худди осоавиахимовчиларга ўхшаб чавандозлигини кўрсата кетди. У чопиб бораётган Қораёлнинг устидан сакраб тушиб яна миниб олар эди.\nУрушдан олдин осоавиахимовчи — отлиқ аскарлар қишлоқ Совети олдидаги ўтлокда мана шундай машқ қилишар эди. Овулларидаги йигитларнинг бари эса ишдан кейин машқ қилишарди. От устида чопиб бораётиб новдаларни кесиб ташлашарди. От устидан йўл-йўлакай ўзларини пастга отиб яна миниб олишарди. Уларни значоклар билан такдирлашарди. Бу занжирли, винт билан бураб қўйииадиган жуда чиройли значоклар эди. Болаларнинг роса ҳаваси келардида. Улар осоавиахимовчилар машқини томоша қилгани доимо чопқиллаб келишарди. Ўша йигитлар ҳозир қаерда юрган эканлар-а? Отлардами ёки окоплар ичидамиканлар? Отлиқ армия ҳозирги урушда керак бўлмайди, дейишяпти…\nСултонмурот дераза ташқарисига қаради-ю, отлар қишда совқотишади, танкларга эса совуқ ҳам писанд эмас, дея ўйлади. Лекин барибир отдан яхшиси йўқ!\n… Роса томоша бўлган эдида ўшанда. Тез фурсатда Қораёл тинчиб қолди. Ўзидан нима талаб қилишаётганини тушунди: одимлаб, йўрғалаб, даврани айланиб юра бошлади…\n— Энди миниб ол, — укасини чақирди Султонмурот, — чу, де, ҳаммаси жойида!\nЮзлари фахрдан ёнган Ажимурот, товони билан Қораёлни тепиб у ёқ-бу ёққа чоптира бошлади — унинг қандай абжир акаси борлигини ҳамма кўриб турса-ю, мақтанмай бўладими!\nКеча ёруғ бўлиб, узоқ вақт қоронғилашмай турди. Улар уйга ҳориб-чарчаб, аммо мамнун бўлиб қайтишди. Ажимурот онасига кўрсатиш учун Қораёлни миниб, ҳовлига кириб борди. Шундан кейин у ҳеч нимадан шубҳаланмай дарров ухлаб қолди. Султонмурот эса сира ухлаёлмасди. Эртага шаҳарда бўлишини, у ерда нималар кўришини-ю, ўзини нималар кутаётганини ўйларди. Кўзи уйқуга кетаётиб, отасининг онаси билан паст товушда суҳбатлашаётганини эшитиб қолди.\n— Ўзимга қолса унисини ҳам олиб кетардим, иккалови бўлса яна қизиқроқ бўларди, — деди отаси, — фақат жой йўқ-да, бу шайтон аравада. Энг олдинда, бочкаларнинг устида ўтирасан. Йўл бўлса узоқ, болакай мудраб ғилдирак остига тушиб кетиши мумкин.\n— Нималар деяпсан! — қўрқиб кетди онаси, — худо кўрсатмасин, бу ҳақда ўйлаб ўтирма, кераги йўқ. Кейинроқ бир кун олиб борарсан. Сал катта бўлсин. Сен аввал унисига эҳтиёт бўл. Катта бўлиб қолди дейсан, қаёқда ҳали…\nСултонмуротни ширин уйқу элтган эди, ота-онасининг паст овоздаги суҳбатини тинглаш ҳам марокди, эртага эрталаб, саҳар туриб отаси билан йўлга тушишини ўйлаш ундан мароқли эди… Кўзи илинаётганда эса юраги орзиқиб, учиш шундай завқли эканлигини ҳис қиларди. Қизиқ, у учишни қаердан ўрганди? Юрмоқ, чопмоқ ва сузмоқ одамларга хос-ку. У бўлса учиб юрибди. Қушга ҳам ўхшаб эмас. Қушлар қанотларини силкитишади. У бўлса қўлларини ёзди-ю, бармоқлари учини қимирлатди, холос. Учганда ҳам бир текис, эркин учди, қаердан ва қаерга бориши номаълум, сокин ва «кулиб» турган бўшлиқда учиб юрарди… Унинг ё руҳи учарди, ёки туш кўрарди.\n— Тур, Султонмурот, йўлга тушамиз, — дея отаси елкасига қоқиб секингина қулоғига шивирлаганида у қўққисдан уйғониб кетди.\nЎрнидан сакраб тураркан, бир лаҳза отасининг қулоғига тегиб турган дағал мўйлови, ўзига қарата айтган сўзлари падари бузрукворига нисбатан қат-қат меҳр, миннатдорлик туйғуларини жўш урдириб юборганлигини ҳис этди. У ўшандай бир кун келиб отасининг соқоллари юзига тегишини, худди ўшандай «тур, Султонмурот, йўлга тушамиз», — деган сўзларини қўмсашини ҳали билмас эди.\nАллақачон ўрнидан турган онаси ўғлига ювилган кўйлак бериб, отаси ўтган йили Чуй каналидан олиб келган каттароқ кўк, худди бошлиқларникидай фуражкани бошига кийгизиб қўйди. Асраб қўйилган ботинкаларни ҳам отаси каналдан олиб келганди.\n— Қани, кийиб кўр-чи, қисмайдими? — деди онаси ботинкаларни тутиб.\n— Йўқ, қисмаяпти, — деди Султонмурот оёғини сал-пал қисаётганига қарамай. — Ҳечқиси йўқ, кенгайиб кетади ҳали.\nМeҳробдан чаён-хоним ойимлар\nГулшан эгнида мунсаги билан даҳлизга чиқиб, ундаги канизлар томонидан "илтифотга лойиқ кўрилгани" учун табрик қилинди. Кафшандозда кийинар экан, кўзи ...\nАдабиётNovember 17 2018, 11:11


00:00 / 10.12.2008 | eski savollar | 882\nАссалому Алайкум хазрат ман сиздан пул олди бердиси хакида сурамокчи эдим. Ман бир одамни хисобига пул уткизаман масалан 100 сум уткизсам у манга 83 сум накд пул килиб беради ман унга бу ишимиз рибо булиб коляптику дидим кейин у манга уша 83 сумни доллар хисобида беришни бошлади ва бу ишимиз халол ман шайхдан фатво олиб кеганман диди. шу нарсани сиздан аниклаштириб олмокчи эдик !\n[қуоте аутҳор=ойбек қ линк=топиъ=10131.мсг84722#мсг84722 дате=1228889658]Ассалому Алайкум хазрат ман сиздан пул олди бердиси хакида сурамокчи эдим. Ман бир одамни хисобига пул уткизаман масалан 100 сум уткизсам у манга 83 сум накд пул килиб беради ман унга бу ишимиз рибо булиб коляптику дидим кейин у манга уша 83 сумни доллар хисобида беришни бошлади ва бу ишимиз халол ман шайхдан фатво олиб кеганман диди. шу нарсани сиздан аниклаштириб олмокчи эдик ! - Бир хил пулни бирини оз иккинчисини кўп қилиб алмаштириб бўлмайди.\nҲазратга савол: Ислом Пешволарининг Ибодат Йўли Қай Даражада Тўғри?\nМуҳаммадазиз исми тўғри исмми?\nЧўчқа жунидан щеткалар\nАйрим кунларда кур ювиш мумкин эмасми?\nИнсон гармонлари ҳақида\nТовуқни апаратда сўйса ҳалол бўладими?\nпора билан ишга кирса мажбур\nЧет элдан келган ҳалол маркали товуқ гўштлари\nРеклама ҳақида савол\nОтанинг қимор ўйнаши\nҒайридин берган ижара хаққи ҳалолми?\nПора, Дори ва Намоз ҳақида.\nСетивой маркетинг ойлиги ҳалолми


Қурилишда ишчи бўлиб ишлайдиган йигит моделга айланди - Darakchi\nДУНЁ 07.12.2016, 16:19\nТеглар: Мода, Фото, Эркак\nИжтимоий тармоқларнинг кучига ишонсангиз, эҳтиёт бўлинг, деб хабар берди “Оnedio.ru” нашри.\nБиз ҳикоя қилмоқчи бўлган йигитнинг ҳаётини ижтимоий тармоқлар тубдан ўзгартириб юборди. Голландияда яшовчи, асли суринамлик бўлган 26 ёшли Никке Либерт қурилишда ишлаётганда, унинг ёнига сайёҳ қизлар келиб, “Суратга туширсак майлими, сиздан жуда зўр модель чиққан бўларди. Расмингизни ижтимоий тармоқларга жойлаштирамиз”, деб таклиф киритди. Уларнинг таклифига йигит ҳам хурсанд бўлиб, бир зумда кўна қолди.\nШундан кейин мода билан қизиқувчи қизлардан бири Даника йигитнинг суратини ижтимоий тармоқлардаги саҳифасига жойлаштирди. Бу сурат фойдаланувчиларга жуда ҳам ёқди. Ўша пайтда Никкининг 485 нафар кузатувчиси бўлган бўлса, эртаси куни уларнинг сони 20.000 га, кейинги куни эса 44.000 тага етди.\nМоделлик агентликларидан бири ўйлаб ўтирмай, Никки билан шартнома имзолади. Мўъжиза юз берганидан Даниканинг ҳам боши осмонга етди.\nБошига бахт қуши қўнишига қарамай, Никки ҳамон қурилишдаги ишини ташлагани йўқ, ишдан бўшашга ҳам шошилмаяпти.\nҲар қандай микроорганизмлардан ҳимоя қилувчи кўпйиллик «ақлли»ниқоб ишлаб чиқилди\nИндонезияда 54 нафар журналист бир вақтнинг ўзида коронавирусга чалинди\nМинглаб намойишчилар кўчада: Озарбайжонда зиддиятлар кучаймоқда


Мақолалар мазкур саъна бўйича сараланган: Пятница, 30 Октябрь 2015\nЖума, 22 Январь 2021\nПятница, 30 Октябрь 2015 17:13\nМалакали ва тезкор тиббий хизмат\nМамлакатимизда Президентимиз ташаббуси билан йўлга қўйилган шошилинч тиббий ёрдам кўрсатиш тизими хорижлик экспертлар томонидан юксак эътироф этилмоқда.\nПятница, 30 Октябрь 2015 17:12\nДилшода Эсонова Пайариқ туманининг Чурош қишлоғидан. Болаликдан ногирон. Эсини таниган пайтларида унинг ҳам тенгқурларига қўшилиб, қишлоқ оралаб чопқиллаб югургиси, баҳор кезлари том бўғотларидаги лолақизғалдоқларни тергиси келарди.\nПятница, 30 Октябрь 2015 17:08\nҚизғин мулоқотлар, амалий келишувлар\nПойтахтимизда давом этаётган IX Халқаро саноат ярмаркаси ва Кооперация биржаси Тошкентдаги “Pro Obuv” масъулияти чекланган жамияти учун ниҳоятда фойдали кечмоқда. Гап шундаки, мазкур ишлаб чиқариш субъекти вакиллари тадбирнинг дастлабки кунлариданоқ буюртмачиларга маҳсулот етказиб бериш бўйича 60 миллион сўмликдан ортиқ шартнома тузишди.\nБарқарор тараққиёт ва аҳоли фаровонлиги кафолати\nЎзбекистон Республикаси Олий Мажлиси Қонунчилик палатаси Бюджет ва иқтисодий ислоҳотлар қўмитасининг кенгайтирилган йиғилиши бўлиб ўтди. Унда депутатлар, вазирлик ва идоралар раҳбарлари, мутахассислар, экспертлар ҳамда оммавий ахборот воситалари вакиллари қатнашди.\nПятница, 30 Октябрь 2015 17:05\nИжтимоий шериклик бўйича халқаро мулоқот\nБугун пойтахтимизда “Аҳолининг ҳуқуқ ва қонуний манфаатларини ҳимоя қилишда давлат органларининг фуқаролик жамияти институтлари билан ўзаро ҳамкорлигини ривожлантиришнинг долзарб масалалари” мавзуида халқаро конференция ўз ишини бошлайди.\nПятница, 30 Октябрь 2015 14:43\nЁшлар — ишончимиз ва таянчимиз\nБугун турли соҳалар қатори таълим тизимида ҳам кенг қамровли ислоҳотлар амалга оширилмоқда. Бу борада эришилаётган муваффақиятлар ҳаётимизга татбиқ этилган “Таълим тўғрисида”ги Қонун ҳамда Кадрлар тайёрлаш миллий дастурида кўзда тутилган вазифаларнинг изчил рўёбга чиқарилаётгани самарасидир.\nТарихий қадамжолар, гўзал табиат, қулай инфратузилма\nҚадим Сурхон воҳасининг инсоният тамаддунида тутган ўрни беқиёс. Кўплаб тарихий қадамжолари, бетакрор табиати, меҳмондўст одамлари, ҳайвонот ва наботот олами билан маълуму машҳур бўлган ушбу замин бугунги кунда дунё сайёҳларини ўзига мафтун этмоқда.\nПятница, 30 Октябрь 2015 14:31\nБебаҳо қадриятлар тараннуми\nЎзбекистон давлат санъат музейида Ўзбекистон Республикаси санъат арбоби Ортиқали Қозоқовнинг ижодий ишлари кўргазмаси очилди.\nГимнастика барча учун\nЮртимизда жисмоний имконияти чекланган ёшларни ҳар томонлама қўллаб-қувватлаш, уларнинг пухта билим олиши, жамиятда муносиб ўрин эгаллаши, спорт билан шуғулланишлари учун зарур шарт-шароитлар яратилган. Бу борада турли мусобақалар, ижтимоий акциялар ўтказиб келинаётгани ҳам муҳим аҳамият касб этмоқда.\nПятница, 30 Октябрь 2015 14:29\nЗамонавий иншоот фойдаланишга топширилди\nШофиркон туманидаги 17-умумтаълим мактабида таҳсил олаётган 550 нафарга яқин ўғил-қиз ҳамда шу ҳудудда яшовчи қишлоқ ёшлари учун яна бир қулайлик яратилди.


Асосий мақсад – касалликни эрта аниқлаш ва самарали даволаш | BUXVSSB.UZ\n← Ўзбекистон ва Германия радиоонкология соҳасида ҳамкорликни мустаҳкамлайди\nЕВРОПА ОНКОЛОГИЯ ЖАМИЯТИНИНГ НУФУЗЛИ ХАЛҚАРО КОНГРЕССИДА ЎЗБЕКИСТОНЛИК ОЛИМЛАР ИЛК БОР МАЪРУЗА ҚИЛДИ →\nМаълумотларга кўра, 2018 йилда жаҳон бўйича саратон касалликлари билан оламдан ўтганлар сони 9,6 миллионни ташкил этган. Уларнинг 22 фоизи тамаки маҳсулотлари сабаб шу касалга чалинган ва дунёдан кўз юмган экан.\nХўш, хорижда ва мамлакатимизда бу касалнинг олдини олиш, даволаш бўйича қандай чора-тадбирлар амалга оширилмоқда?\nТошкент вилоятининг «Лайнер» мажмуида ўтказилаётган «CARO–2019» II Марказий Осиё радиоонкология конгресси иштирокчиларининг бу ҳақда фикр-мулоҳазалари билан қизиқдик:\n– Одилжон Аҳмедов, Республика ихтисослаштирилган онкология ва радиология илмий-амалий тиббиёт маркази директорининг ўринбосари:\n– Очиғини айтганда, юртимизда бу касаллик билан оғриган беморлар ҳақида маълумотлар қувонарли эмас. Айниқса, кейинги 5 йил ичида бундай беморлар сони кескин ошган. Масалан, 2018 йилда 22 мингдан ортиқ бемор қайд этилган бўлса, умумий ҳисобга турадиганлар сони 95 мингдан зиёдни ташкил этади. Улар орасида кўкрак, ошқозон, бачадон бўйи, ўпка саратонига чалинганлар кўпчиликни ташкил этади.\nДавлатимиз раҳбарининг 2017 йил 4 апрелдаги “2017-2021 йилларда Ўзбекистон Республикасида онкология хизматини янада ривожлантириш ва аҳолига онкологик ёрдам кўрсатишни такомиллаштириш чора-тадбирлари тўғрисида“ги қарори ижроси доирасида амалга оширилаётган ишларда касалликни эрта аниқлаш ва даволаш масаласи асосий мақсад қилиб қўйилган.\nШу талаблардан келиб чиқиб, бугунги кунда марказимиз ҳудудлардаги филиалларига 10 нафар етакчи мутахассисни юбордик. Улар раҳбарлигида касалликни эрта аниқлаш ва тиббий хизматни янада яхшилаш чоралари кўрилмоқда. Шу билан бирга, бугунги кунда радиология ускуналари билан таъминлаш муаммоларини ечишга ҳам катта эътибор қаратилмоқда. Чунки бу йўналиш кейинги ўн йил ичида ривожланиш жараёни жуда суст эди.\nАйни кунда биз беморларни нур билан даволашда мавжуд 2 чизиқли тезлатгич ва 6 “Кобольт“ аппаратидан унумли фойдаланилмоқда. Бу борада 11 гамматерапевтик ва 7 брахитерапия ускунаси амалиётга татбиқ этилаётгани айни кўрилаётган чоралардан. Мамлакатимизда радиоонкология соҳасини ривожлантириш мақсадида иккинчи бор ташкил этилаётган Марказий Осиё радиоонкология конгресси шу йўналишда халқаро тажрибаларни ўрганиш ҳамда замонавий нур терапияси ускуналари билан яқиндан танишишда катта имкониятдир. Негаки, унда кўплаб халқаро давлатларининг иштироки биз учун тажриба ва малака ошириш йўлида мулоқотлари олиб боришда муҳим аҳамият касб этади.\n– Марк Мюнтер, Германиядаги Штутгарт клиникаси профессори:\n– Ўзбекистон ва Германия ўртасидаги ўзаро ҳамкорлик алоқаларининг янги даври бошланди. Бугун туризм соҳасининг жадал ривожланаётгани ҳамда германияликларнинг юртингиз тарихий обидалари ва анъаналарига бўлган қизиқиши ортаётганини катта қувонч билан айтгим келди. Бундан ташқари, тиббиёт, таълим, қишлоқ хўжалиги каби соҳалардаги алоқалар ҳам янги поғонага чиқмоқда. Энди тиббиёт ҳақида тўхталсам. Мен юртингизга биринчи бор келдим. Бугун Марказий Осиё радиоонкология конгрессида инсонларда учрайдиган ўпка саратони ва уни даволашда қўлланилаётган илғор тажрибалар ҳақида тақдимот қилдим. Албатта, бу ерда нафақат Германия, балки Россия, Беларусь, Туркия каби давлатлар, шунингдек, Марказий осиёлик иштирокчиларнинг соҳа ривожидаги амалиёти билан танишишга муваффақ бўлдик. Очиғи бу мен учун ҳам фойдали бўлди.\nШуни алоҳида таъкидлаш керакки, тиббиётдаги ўзаро ҳамкорликлар, хусусан, “OPASCA German Oncology Solutions GmbH” компаниясининг ташаббуси билан юртингизда амалга оширилаётган лойиҳада катта мақсад кўзланган. Ўта жиддий ва улкан мақсадлар режалаштирилаётган ушбу лойиҳа ҳақида конгресс иштирокчилари янада кенг маълумотларга эга бўлди.\nЭнди икки оғиз фаолиятимиз ҳақида тўхталсам. Афсуски, бу касаллик билан оғриган беморлар Германияда ҳам кўп. Ўлим ҳолати ҳам тез-тез кузатилади. Бироқ бизда касалликни даволашда унинг эрта олдини олиш ва беморнинг умрини узайтириш методикаси яхши йўлга қўйилган. Хусусан, мен ишлаётган клиникада беморларни даволашда тўғри методика билан даволаш йўлга қўйилган ва у яхши самара бермоқда.\n– Шужоадин Низомов, Тожикистон Республикаси онкология илмий маркази физик-радиологи:\n– Ушбу конгрессда илк бор қатнашдим. Бу ерда тақдим этилган халқаро тажриба ва замонавий тиббий ускуналарнинг имкониятлари билан танишдим. Мен каби Тожикистондан келган мутахассислар учун конгресс қизиқарли ва янгиликларга бой бўлди. Шу билан бирга, бу ерда ҳар бир давлатда онкология ва радиология соҳасига қаратилаётган эътибор ҳамда ечимини кутаётган муаммолар ҳам ўртага ташланди. Кенг доирадаги мулоқот майдонига айланаётган мазкур Марказий Осиё радиоонкология конгрессининг анъанавий ўтказилишини истар эдим. Ҳатто бу конгресс иштирокчиларининг асосий истаги эканини мулоқот жараёнида билдим. Бунинг учун Ўзбекистон ҳукумати ва ташкилотчиларга ташаккуримни билдираман.\nТаъкидлаш керакки, Тожикистонда ҳам саратон касалликларини даволаш ва бу борада тиббий хизматни яхшилаш бўйича қатор чоралар кўрилмоқда. Бу бўйича махсус дастуримиз бор.\nБизда бу касалликни даволаш жараёнлари яхши йўлга қўйилган бўлса-да, бироқ тиббий ускуналар билан таъминланганлик даражаси қониқарли эмас. Масалан, марказимизда битта “Кобольт“ ва битта брахитерапия ускунаси мавжуд. Ҳозирги кунда мавжуд масалага давлат томонидан катта аҳамият берилмоқда. Тожикистон ҳукумати ва Атом энергияси халқаро агентлиги ҳамкорлигида Хўжандда марказимизга қарашли радиотерапия клиникаси барпо этилди. У октябрь ойидан бошлаб беморларга тиббий хизмат кўрсата бошлайди. Шу билан бирга, 2021 йилда онкологик касалликларни даволашга ихтисослашган замонавий клиника қурилиши бошланади. У махсус дастур асосида замонавий ускуналар билан таъминланиши кўзда тутилган.


Фаришта ниқобидаги маккорага!!! - 12 Ноября 2014 - Sayyod.com\nФаришта ниқобидаги маккорага!!! Baxs| Tanqid | Janjal\nТухматга бардошим йўқроқ...анча ўзимга келолмайман-да! Санъатдаги собиқ дўстларим хеч тинчий олмапти. Санъатдаги икки дўстим билан хайрлашганим асл сабаби, бири амалдор билан тортишиб қолганимда, унга пахта қўйиб менга кенг омма олдида ташланган "дўст" бўлса, бошқаси ўша лаганбардор "дўстим"ни ёнини олган унинг ва менинг "дўстим"из эди.\nҚизиқ а? Бири йўқ жойдан амалпарастлиги тутиб ўша каттаконга пахта қўйиб дўстимга қарши чиқсам нимагадир эришаман деб ўйлаган ахмоқ содда бўлса бошқаси "Мен адолатпарварман!" деган ниқоб билан бошқаларни иккиюзламачиликда айблайдигану аслида ўзи шу "адолат" ниқоби остида иш тутадиган маккор инсон!\nИкки дўст урушганида бирини фақат ёнини олган дўст ўзи дўстми? Шартмиди аралашиш?\nЯқин дугонанг бўлса, химоялашга ўтибсан, нимага шунча пайтдан бери ёрдам бермадинг?\nИккаланг хонанда бўлсанг нега шунча пайтдан бери фақат ўзингга қилмасдан шу дугонангга ёрдам бермадинг? Минг- минг долларлаб клип олгунча шу дугонангга шунча йил бадалига ДУГОНАЛИК ёрдами хаққи битта концерт орзусини рўёбга чиқардингми?\nЎша мен ёмон дўст буни сўраб айтмаганмидим? Энди дугоналигинг эсингга тушиб қолдими?\nМани ёнимни олиб бир мухлис ўша суратни қўйиб унга ўзинг кимсан деган бўлса нега менга тухмат қилиб уйдирма тарқатасан?\nОрадан бир йил ўтиб энди тухматга ўтиб гўёки сурат қўйган бўлдимми? Жабрдийда амалпараст дугонангдан сўра у суратни ким қўйганди ўзи? Нега шунча пайтдан бери индамабди? Ўзи у суратни интернетга ким биринчи бўлиб шахсий профилидаги АСОСИЙга қўйиб интрига қилиб ўзи тарқатганди?) Сурати тагига "Маза, кайп" изохи билан а?\nСанъатдаги биринчи дугонанг билан ажратишга сабаб бўлган ва оғир кунингда диктофондаги дугонангни интервьюсини югуриб келиб сенга эшиттирган хозирги "дўст журналистинг" ёки мендан икки йил фойдаланиб кейин белимга пичоқ уриб юрган югурдаклар каби ғаламис бўлганимда суратни эмас, уни ёпти-ёпти қилинган видеосини қўйган бўлармидим а?\nХаммани олдида ўзингча хақиқатпарвар бўлишни йиғиштир-да, асл хақиқатга бир қара! Икки дўстинг уришган бўлса умуман аралашишинг керакмасди! Камига ким нохақлигини билардинг, ўшани тартибга чақириш ўрнига мани энг оғир пайтимда тупурдинг! Сен хам у дугонанг хам. Ўша вазиятда менга фақатгина "ахамият берма" дейиш билан кифоялангандингу мани мухлисларим ёнимни олганида мендан воз кечиб, мени айблагандинг. Энди эса у суратни мухлислар эмас, мени қўйганликда айблашингда ВИЖДОНИНГ таг-туги билан йўқ экан!\nБир хонанда хақида хунук пиар сўз тарқалганида асли сени атрофингдаги дўстларингдан чиққан приколлигини била туриб мен ахмоқ ўша ерда биргалашиб кулганимга кейин у хонандага асл тарқатган деб мени айтганингни эшитибоқ билгандим сендаги хақиқат асли ниқобинг бўлганини. Энди эса виждонсиз ва ўта ХАВФЛИ маккорлигинга амин бўлдим. Тупурдим "санъатинггаям", бэк вокалсиз чиқмайдиган овозинггу, фаришта образидаги маккор аслинггаям!\nНима етишмайди сенга ўзи? Хаммаёқни тумтарақай қилиб тарқатиб, кимларнидир ришталарини бузиб истаганингга эришиб ўтирибсанку, рохатлан! Керагига эришдинг энди бировларни нега тинч қўймайсан? Қачон тўясан? Шу сайтимниям берийми санга?\nЭ хааа сени орқангдан сайтим машхур бўлган эканку а?\n"Сени сайтингни мен машхур қилганман!" деган хонандалар озмунча бўлганми? Ва яна озмунча бўлармикан? Тавба, ўша мияси чириган, йўғэ, сайтимиз эътиборидан (айнан эътиборидан) четда қолган АЛАМЗАДАЛАР сен ва сен кабилар сайтда ўзгаравериши хамда ким келиб ким кетишидан қатъий назар шу сайтни МЕХНАТИ ва ИЖОДИ бордирки қайси машхур сайтимизда кўринсин ё кўринмасин шукрки эл эътибори сўнгани йўқлигини тан олгиси келмайди! Ўзи аслида ким кимдан қандай наф кўрганини биз айтмай қўя қолайлик а?))\nАталганига аталган! Шунинг учун хам изохлар ёпиқ! Ўқиб хулоса қилар!\nАламингни тухматдан олма!\nБорига шукр қилиб яшасангчи буёғига қисииииб!


ЎзА - Самарқандда икки кунда икки киши пора билан ушланди\nЮртимизда коррупцияга қарши курашиш, мазкур ҳолатлар юзага келишининг олдини олиш борасида зарур чора-тадбирлар кўрилмоқда. Бу борада тегишли қонунлар, ҳуқуқий-меъёрий ҳужжатлар қабул қилиниб, ушбу жиноятга қарши курашишнинг қонуний асослари яратилган.\nШунингдек, коррупция билан боғлиқ жиноятлар келиб чиқишининг сабаб ва оқибатлари юзасидан тушунтириш ишлари олиб борилмоқда. Аммо, минг афсуски, бундай жиноятлар ҳамон учрамоқда.\nСамарқанд вилояти ҳуқуқ-тартибот идораларидан олинган маълумотга кўра, 2019 йил 6 сентябрь куни Самарқанд шаҳридаги “Боғишамол” адвокатлар ҳайъати адвокати А.М. Самарқанд вилоятида яшовчи икки нафар фуқародан никоҳдан ажратиш жараёнини тезлатиш ва алимент тўловларини ундириш масаласида ёрдам бериш эвазига 200 АҚШ долларини пора тариқасида олаётган вақтда қўлга олинган.\nЖорий йилнинг 7 сентябрь куни эса Самарқанд вилоятидаги ҳуқуқ-тартибот идоралари томонидан ўтказилган тезкор тадбир чоғида Нарпай тумани тиббиёт бирлашмаси бош ҳисобчиси ёрдамчиси Р.М. бирлашма тиббий ходимидан унинг 0,25 ставка иш ўрнини тўлиқ ставкага ўтказиб бериш шарти билан 400 АҚШ долларини пора сифатида олаётган вақтда ушланган.\nМазкур ҳолатлар юзасидан Самарқанд вилояти прокуратураси томонидан Ўзбекистон Республикаси Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.


Бугун Киевда Мустақил Давлатлар Ҳамдўстлиги мамлакатларининг норасмий саммити очилди.\nУнда Ҳамдўстликнинг етти мамлакати президентлари иштирок этдилар.\nШу бугун Россия – Украина музокаралари бўлиб ўтади. Шунингдек Россия президенти Владимир Путиннинг Грузия, Молдавия, Тожикистон, Арманистон ва Озарбайжон раҳбарлари билан ҳам учрашувлари режалаштирилган.\nСаммитда Ўзбекистон, Қозоқистон, Туркманистон ва Қирғизистон президентлари иштирок этмаяптилар.\nМаълумки, Ўзбекистон президенти Ислом Каримов Испания сафарида юрибди.


17 апрель куни Сўфи Оллоёр маҳалласида яшовчи, 2004 йилда туғилган Б.Б. таниши Б.Р. билан ўзаро жанжаллашиб қолди. Сўнг жаҳл аралаш Б.Р.ни баданининг турли жойларига уриб, тан жароҳати етказди. Шаҳар суд экспертизасининг хулосасига кўра, Б.Р.нинг олган жароҳати соғлигининг қисқа муддатга бузилишига олиб келувчи енгил тан жароҳати эканлиги кўрсатилган.\n“Ҳамза” маҳалласи ҳудудида жойлашган “Файз барака” МЧЖга қарашли кийим-кечак бозорида ЯТТ Ш.М.га тегишли бўлган дўконда раста устида турган ҳамёндаги 700 минг сўм пул номаълум шахс томонидан ўғирланган.\nҲалокат билан ўлимнинг ораси бир қадам\nЖорий йил 8 май куни Ю.Б. “Олмалиқ бизнес ҳамкор” МЧЖга тегишли бўлган “DONGFENG” автомашинасида шаҳар туғруқ комплекси қаршисида ҳаракатланиб кетаётган вақтда йўлнинг ўнг томонидан чап томонига кесиб ўтаётган пиёда К.В.ни уриб юбориб, йўл транспорт ҳодисасини содир этди. Натижада, К.В. олган жароҳатлари туфайли шаҳар марказий шифохонасида вафот этди.\nПичоқбозликка айланган жанжал\n“Боғ аро” маҳалласидан оқиб ўтган “Таначи-Бўка” канали қирғоғида 13 май куни 1982 йилда туғилган К.Ш. 1998 йилда туғилган Т.О. билан спиртли ичимлик ичиб ўтирган вақтда, ўзаро жанжаллашиб қолди. Натижада, К.Ш. ўзида бўлган ошхона пичоғи билан Т.О.ни қорин қисмига бир маротаба уриб, унга тан жароҳати етказди.\nЖорий йил 26 май куни соат тахминан 00.15 ларда Юксалиш кўчасида жойлашган “Тунис” кафеси олдида, 1981 йилда туғилган, А.Х. маст ҳолда 2002 йилда туғилган Д.А. билан телефон орқасидан жанжаллашиб, қасддан қорин қисмига пичоқ билан бир маротаба уриб, Д.А.га тан жарохати етказди.\nОлган тан жароҳати натижасида Д.А. Оҳангарон туман марказий шифохонасининг жонлантириш бўлимида вафот этди.\nҲозирда юқоридаги барча ҳолатлар юзасидан тергов-суриштирув ҳаракатлари олиб борилмоқда.


00:00 / 01.01.2012 | eski savollar | 1386\nустоз.Навбатдаги чиқарган 'БАҲТИЙОР ОИЛА' китобингиздан ҳам катта фойда олдик. Устоз Маргилонда бу китоб сотувда тугаб қолди. шу сабабли китобни 22 минга зо'рга топиб о'қидим. илтимос китобларизи ададини ко'проқ қилсангиз.\n- Китобнинг адади менга боғлиқ эмас. Диний қўмита деган давлат ташкилоти бор. Ўша қўмита китобнинг ададини ва муддатини белгилаб беради. Биз унга маълум миқдорда пул тўаймиз. Қайта босмоқчи бўлсак, яна ёзма равишда рухсат сўрашимиз ва бошқа қилган ишларини қилишмиз керак. Сиз айтган китоб бизда саккиз тўққиз кун ичида тугаб қолди. Кўмита фақат саккиз мингтага рухсат берган эди. биз рухсатдагидан кўп чоп қила олмаймиз. Китоб тугаши билан яна қайта рухсат сўралган. Ҳозир сизга ўхшаганларнинг сон саноғи йўқ. Ватанимизда “мустаҳкам оила йили” ўтмоқда. Имомлар ҳам сўрашмоқда. Аммо биз диний қўмитанинг рухсатини кутиб турибмиз. Кўмитага ҳам “мустаҳкам оила йили” ҳаммамиз учун кераклигини айтилган. Кўпроқ ададга рухсат берилиши ҳам сўралган. Дуо қилиб туринглар.\nҲадис ва ҳаёт китобининг жузлари\nҚуръон ва суннатдаги илмий мужизалар китоби


Тўйсиз қолган раққоса (Фельетон) — manzur.uz\nmanzur.uz / 09.10.2019 572\nЎзининг “Бағримга кир – бағримга”, “Ёр меники”, “Юзимга қара, юзимга” каби “жилвагар” рақслари билан ўнлаб телеканалларни забт этган Нозлихон Карашмаева бугун “Юлдузлар” газетасининг меҳмони.\n— Нозлихон, нега айнан раққосаликни танладингиз?\n— Менинг раққоса бўламан деган ниятим йўқ эди. Телевизорда бир раққосанинг ўйинини кўриб қолдим. У қўлини у ёққа, бу ёққа ташлайверди. Икки қадам олдинга, кейин яна икки қадам орқага ташлаб қўлларини осмонга қайта-қайта кўтараверди. Раққосаликнинг ҳеч қийин томони йўқ экан деб, мен ҳам ўргана бошладим.\n— Илк устозингиз…\n— Устозим йўқ, раққосаликни телевизордан ўрганганман дедим-ку!\n— Раққоса бўлишингизга ота-онангиз қаршилик кўрсатишмадими?\n— Йўқ. Отам раҳматлик ўтиб кетганлар. Онам етим ўсган, ўксимасин, деб хоҳиш билдирдилар.\n— Мухлислар “назари”га тушишингиз сира нимада деб ўйлайсиз?\n— Рақсга тушишингизда кўз сузилмаса, бармоқ лабга тегмаса, бор баданингиз қимирлаб, ноз-карашма қилинмаса томошабин назарига туша олмайсиз.\n— “Яқинда “сув юзида” деган янги рақсингиз клипга олинибди?\n— Ҳа, “Қора денгиз”да ўйнаб рақсга тушгандим. Шу пайтгача ҳеч ким сувда рақсга тушмаган. Кичкина қайиқчада туриб ўйнаш жуда қийин бўлди. Мени чўкиб кетмасин деб қутқарувчилар ҳам шай туришди. Худога шукур эпладим. Рақсим “хит”га айланиши шубҳасиз. Ана ундан кейин тўйларга буюртмалар кўпаяди. Пулни хазондек супуриб улгуролмай қоламиз.\n— Сизни ҳалиям турмушга чиқмаган дейишади?\n— Ёлғон! Ота “пот-пот”га турмушга чиққанман. “Кимнинг тўйида эдинг, қайси қўшиқчи билан бординг? Тегажоқлик қилишмадими”, деявериб жонимга тегиб кетди…\n— Шу сабаб ажрашдингизми?\n— Йўқ! Ундан тракторнинг мойи синга бошлади. Тўйлардаги экстремал рақслари “хит”га айланган раққосадан мой ҳиди анқиб турса яхшими?\n— Сизни “Сайроқи Булбулбоевга турмушга чиқаяпти” деган шов-шувлар юрибди?\n— Ҳа уми, менга уйланмоқчи эди. Ана у етти эрдан чиққан Таннозхон яшшамагур илиб кетди. Сиздан илтимос, шахсий ҳаётимга даҳлдор саволлар берманг. Сиз мухбирларга ҳайронман. Нуқул одамни шарманда қиладиган бетайин саволлар берасиз.\n— Тўйларга кўпроқ қайси хонанда билан борасиз?\n— Танлаб ўтирмайман. Айтган пулимни беришса “либой” қўшиқчи билан кетавераман.\n— Сизга тегажоқлик қилишса…\n— Қани тегажоқлик қилишсин-чи. Иккита девдай хос соқчим бор, адабини бериб қўйишади.\n— Либослар танлашга ҳам уста экансиз?\n— “Машҳур” бўлишимда мен танлаган куйлакларнинг роли катта. Ҳамма жойингизни ўраб-чирмаб рақсга тушсангиз тўйга чақирмай қўйишади.\n— Нозлихон яна турмушга чиқиш ниятингиз…\n— Нима бало, ҳа деб эр-эр деб ёпишиб қолдингиз. Эрни бошимга ураманми? Ишимга ҳалақит беради. Бемаъни саволлар билан вақтимни ўғирлаяпсиз. Биласизми, вақт – бу пул! Сиз мени реклама қилиб бераман деганингизга вақт ажратиб келувдим. Сизнинг интервьюнгизни деб тўйни «отказ» қилдим. Агар шу кетган вақтимга тўйга борганимда ёки бирор қўшиқчининг қўшиғига клипга тушганимда икки юз доллар беришарди. Ҳали, мақолангизнинг қизиқарли чиқиши учун “Эрсиз қолган раққоса” деб сарлавҳа ҳам қўярсиз? Агар шунақа қилсангиз, таҳририятингизга “савсем” қадам босмайман. Эрсиз қолсам майли, тўйсиз қолмай!\nKalit so`zlar: Барди Жуманиёзов, раққоса, фельетон\nЮртимиздаги 10 та ОТМнинг халқаро рейтинги кўтарилмоқда\nҚаҳва ёшлик эликсирими?


Қайси давлатга қанча тарвуз экспорт қилинди?\nБозорларимиздан қишин-ёзин мева-сабзавот узилмайди. Мамлакатимиз қишлоқ хўжалиги шу даражада ривожландики, бугунги кунда халқимизнинг озиқ-овқат маҳсулотларига эҳтиёжини тўла таъминлаб, уларни экспорт қилиш салоҳияти янада кенгайди.\nЭкспортнинг ўзига хос тартиблари бор. Маҳсулот вақтида йиғиб олиниши, яхши сақланиши, қадоқланиши ва харидорга сифатли етказилиши керак. Бизда эса бу борада ҳам ютуқлар талайгина.\nДавлат статистика қўмитасининг ахборот хизматидан маълум қилишларича, жорий йилнинг 1 июнь ҳолатига кўра, қиймати 121 минг долларга тенг 190,5 тонна тарвуз хорижга экспорт қилинди.\nТарвуз экспорти бўйича Қозоғистон 113,5 тонна кўрсаткич билан етакчилик қилмоқда. Бу кўрсаткич ўтган йилга нисбатан 11,2 тонна кўп демакдир.\nБундан ташқари юртимизда етиштирилган тарвузлар Қирғизистон, Россия ҳамда Тожикистонга ҳам экспорт қилинмоқда. Ҳозирга қадар Россияга 38,3 тонна, Қирғизистонга 38,4 тонна ва Тожикистонга 0,3 тонна етказиб берилди.\nОлдинда полиз маҳсулотларининг пишиқчилик мавсуми турганини ҳисобга олсак, бу кўрсаткичлар ҳали анча ўсишини ҳисобга олишга тўғри келади.


Кеча, 18 сентябрь куни Ўзбекистон Республикаси Президентининг “Ўзбекистон Республикаси олий таълим тизимини 2030 йилгача ривожлантириш концепциясини тасдиқлаш тўғрисида”ги Фармони лойиҳаси муҳокама қилинди, дея хабар қилди ОТВ матбуот хизмати.\n- Амалдаги малака талаблари, ўқув режа ва дастурлари мазмун жиҳатидан битирувчиларда амалий кўникмаларни шакллантиришга йўналтирилмаган, ўқув режаларида номутахассислик фанлари улуши юқорилигича қолмоқда, бу эса талабаларнинг ҳақли эътирозини келтириб чиқармоқда, - деди Иномжон Мажидов.\n- Чунки халқимиз ва Президент олий таълимдан жамият тараққиёти локомотиви бўлишини талаб қилмоқда, - деди вазир. – Ишга ҳозиргидек муносабат билан мақсадга эришолмаймиз. Замон шиддат билан ривожланяпти, биз тараққиёт ортидан эмас, балки уни белгилаб беришимиз керак.\nШунингдек, янги тузилган республика олий таълим кенгаши олдида турган долзарб вазифалар, унинг истиқбол-режалари ҳам муҳокама қилинди, дейилади вазирлик ахборотида.


ИНСОН ҚАДРИ УЛУҒЛАНГАН ЮРТ! » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / ИНСОН ҚАДРИ УЛУҒЛАНГАН ЮРТ!\n19-11-2018, 14:08, admin\nФуқароларнинг бахтли, фаровон ҳаёт кечиришини кафолатлаш, ҳуқуқ ҳамда эркинликларини муҳофаза қилиш давлатимиз сиёсатининг устувор йўналишиларидан бири саналади. Бугун юртдошларимиз барча соҳаларда олиб борилаётган ислоҳотлар, хусусан, аҳоли учун муносиб турмуш тарзини яратиш, соғлигини муҳофаза қилиш борасида қилинаётган эзгу ва хайрли ишлар натижасини ўзларининг кундалик турмуши мисолида яққол ҳис этмоқда.\nТизимда ушбу йўналишдаги фаолият изчиллик билан давом этаётганлиги эса аҳоли репродуктив саломатлигини мустаҳкамлаш ва соғлом оилани шакллантиришда асосий омил бўлиб хизмат қилаётир.\nБиргина, Учқудуқ тумани мисолида айтадиган бўлсак, туман тиббиёт бирлашмаси 29499 нафар аҳолига тиббий хизмат кўрсатади. Таркибий тузилмасига 80 ўринли марказий касалхона, 125 қатновга мўлжалланган кўп тармоқли марказий поликлиника, тез ёрдам, соғлом турмуш тарзини тарғиб қилиш, ногиронлар, кексалар ва аҳолининг бошқа ҳожатманд қатламларига тиббий-ижтимоий ёрдам кўрсатиш бўлимлари, 25 қатновга мўлжалланган 7 та қишлоқ врачлик пункти ҳамда 6 та ФАП фаолият олиб боради.\nМарказий шифохона 10 ўринли юқумли касалликлар, 20 ўринли ички касалликлар, 10 ўринли жарроҳлик, 10 ўринли болалар, 12 ўринли ҳомиладорлар хасталиги ва гинекология бўлими, 8 ўринли шошилинч ёрдам, 10 ўринли туғруқхона, 6 ўринли реанимация бўлимлари ҳамда бир вақтнинг ўзида 100 нафар беморга хизмат кўрсатадиган ошхона кечаю – кундуз аҳоли саломатлигини сақлашга хизмат қилаётир.\n53 нафар олий маълумотли шифокорлар, 310 нафар ўрта тиббий ходимлар туман аҳолиси соғлигини мустаҳкамлашда, профилактика ва тарғибот ишларини олиб боришда камарбаста.\nСўнгги икки йил давомида Президентимиз томонидан тиббиёт соҳасини ривожлантириш, соҳани тубдан ислоҳ қилишга қаратилган қатор фармон ва қарорлар қабул қилиниб, ҳаётга кенг татбиқ этилмоқда. Зеро, давлатимиз раҳбари таъбири билан айтганда, аҳоли саломатлигини муҳофаза қилишни янада яхшилаш, халқимизни тиббиёт тизими фаолиятидан рози қилиш – барчамизнинг энг муҳим вазифамиздир.\nАна шу нуқтаи назардан олиб қарайдиган бўлсак, жорий йилнинг 9 ойи мобайнида 3500 нафар бемор соғлигини тиклаган. Жумладан, жарроҳлик бўлимида 300 дан ортиқ режали ва шошилинч жарроҳлик амалиётлари бажарилди. Йил бошида, яъни 30 январь куни оналарнинг кўпдан кутган орзуси барча қулайликларга эга, энг сўнгги русумдаги тиббий ускуналар билан жиҳозланган туғруқхона бўлими биринчи туғруқни қабул қилди.\nШундан бери 470 нафар она соғ-саломат фарзандини дунёга келтириб, чақалоғини бағрига босиб, туғруқхонадан чиққан.\nТез ёрдам бўлимида 2 та тез ёрдам бригадаси аҳолига хизмат кўрсатади. Улар томонидан 10796 та чақириққа хизмат кўрсатилган бўлиб, ҳар бир чақириқ учун 3250 сўм миқдорида дори-дармон сарфланган. 63 турдаги дори воситалари ва тиббий буюмлар билан таъминланган.\nТумандаги 7 та ҚВП да 7 та санитар автотранспорт воситаси аҳолига тез тиббий хизмат кўрсатади.\nЖорий йил март ойида муҳтарам Президентимиз Ш.М.Мирзиёевнинг аҳоли билан учрашувида билдирилган таклифга асосан УАЗ русумли 3 та янги автотаранспорт воситаси берилди. Ҳозирда ушбу техникалар Узунқудуқ, Кўкаяз, Қулқудуқ аҳолисига хизмат кўрсатаётир.\nКўп тармоқли туман поликлиникасига 23613 нафар аҳоли соғлигини сақлашдек муҳим вазифа юклатилган. Бу ерда ишлаётганларнинг 41 нафари олий маълумотли врач, 7 нафари умумий амалиёт шифокори, 102 нафари ҳамшира, 54 нафари эса умумий амалиёт ҳамширалари ҳисобланади.\nБугунги кунгача 10735 нафар туғиш ёшидаги аёллар тиббий кўрикдан ўтказилиб, 4255 нафар аёлда экстрогинетал касалликлар аниқланган. Шулардан 3724 нафар туғиш ёшидаги аёллар амбулатор, 346 нафари эса стационар шароитида даволанган.\nШунингдек, 0-18 ёшгача бўлган болалар тиббий кўрикдан ўтказилиб, 368 нафарида камқонлик аниқланиб, соғломлаштирилди.\nОлис овуллар аҳолисига қулайликлар яратиш, у ерда фаолият юритаётган шифокорларни ижтимоийқўллаб-қувватлашга қаратилган ишлар кўлами йил сайин кенгайтирилмоқда. Ўтган йил охирида Узунқудуқ, жорий йилда Қулқудуқ, Мингбулоқ ва Шалхар ҚВП шифокорлари учун хизмат уйларининг қурилиб, фойдаланишга топширилгани фикримиз далилидир. Албатта, шифокор уйларинингқишлоқ врачлик пункти билан ёнма-ён жойлашгани, овуллар аҳолисига туну-кун тиббий хизмат кўрсатишда қулайликлар яратмоқда.\nКейинги йил режаларимиз янада баланд. Туман тиббиёт бирлашмаси марказий шифохонасининг Б блоги қурилишини якунига етказиб, бу ерга 20 ўринга мўлжалланган терапия ва тез тиббий ёрдам бўлимларини жойлаштиришни мақсад қилганмиз. Мазкур бинода маъмурият ҳам ўрин эгаллайди. Шу билан бир қаторда кўп тармоқли туман поликлиникасини мукаммал таъмирдан чиқариш, акушер-гинеколог, неонатолог, реаниматолог сингари мутахассис врачлар етишмовчилигини бартараф этиш асосий вазифаларимиздандир.\nКуни кеча мамлакатимиз тиббиёт ходимлари ўзларининг касб байрамини нишонладилар. Фурсатдан фойдаланиб, инсонлар соғлигига ўзларини масъул деб билган беморлар қалбига нур, ҳаётига мазмун беролган, кўпчиликнинг дуосини олиб ишлаётган соҳа ходимларини касб байрамлари билан самимий табриклайман.\nЭлнинг дарди билан яшаётган, ночорларга ёрдам қўлини чўзаётган Юртбошимиз, қолаверса, халқсаломатлиги учун қайғуриб жонга жон бахш этгувчи шифокорларимиз ҳамиша омон бўлсинлар!


Италияликлар Chevrolet Corvette’ни 715 от кучига эга гиперкарга айлантирди (фото) - Zamin.uz\n18:47 / 11.09.2020\nИталияда Ares Design ательеси Ares B моделини тақдим этди. Унинг асосини кузови тюнерлар томонидан қайта ишланган саккизинчи авлод Chevrolet Corvette Stingray ташкил этади, деб хабар беради Motor.\nМоденадаги Ares Design ательеси Legends Reborn лойҳаси билан танилган бўлиб, усталар унинг доирасида замонавий автомобилларнинг юриш қисмидан фойдаланиб, классик моделларни «қайта тирилтиради». Lamborghini Huracan базасидаги Panther ProgettoUno лойиҳанинг биринчи моделига айланган.\nБироқ Ares S бошқа бир автомобилга тақлид эмас, балки Lotus ёки Koenigsegg гиперкарларини ёдга солувчи карбон кузовли оргинал купега айланган. Модель олд кабина, бўртиб чиққан ғилдирак аркалари, углепластик дискалари, сариқ тормоз суппортлари ва Michelin шиналари билан жиҳозланган.\nТехник қисмини эса бироз ўзгартирилган Corvette C8 автомобилиники ташкил этади. Ares S 715 от кучига эга 6,2 литрли V8 двигатели ёрдамида ҳаракатга келади.\nИталиялик усталар икки йил ичида 24 та Corvette’ни гиперкарга «айлантириш»ни режалаштирмоқда. Автомобилнинг ҳар бир нусхаси 500 минг евро туради. Таққослаш учун, оддий Stingray нархи ўн баробар арзон — 58,9 минг доллар.\nФото: Autoevolution “Замин” янгиликларини “Одноклассники”да кузатиб боринг\n31-07-2020, 09:30, Авто\nЭлектр двигателли Chevrolet Corvette 750 минг долларга баҳоланди\n17-10-2016, 10:57, Авто\n16-11-2015, 22:45, Авто\n23-10-2015, 00:50, Авто\n17-12-2014, 13:45, Авто


Японияда Ўзбекистон Президенти сайловига бағишланган брифинг ташкил этилди - Hudud24.uz\nЯнгиликларЖаҳонЯпонияда Ўзбекистон Президенти сайловига бағишланган брифинг ташкил этилди\nЯпонияда Ўзбекистон Президенти сайловига бағишланган брифинг ташкил этилди\n13:39 / 03-09-2021\nЯпонияда Ўзбекистон Президенти сайловига бағишланган “Ўзбекистонда сайлов қонунчилиги ва Президент сайлови” ҳамда “Ўзбекистон Республикаси Президенти сайлови ватандошлар нигоҳида” мавзуларида давра суҳбати ва брифинг ўтказилди.\nМамлакатимиз элчихонаси томонидан ташкил этилган тадбирда Японияда вақтинча меҳнат фаолиятини олиб бораётган ҳамда олий ўқув юртларида таълим олаётган ватандошлар иштирок этди, деб хабар бермоқда “Дунё” АА.\nЎзбекистон элчиси Муҳсинхўжа Абдураҳмонов иштирокчиларга Ўзбекистон Президенти сайловига тайёргарлик жараёни ҳамда унда иштирок этаётган сиёсий партиялар тўғрисида маълумот берди.\nВатандошларга сайловда иштирок этиш бўйича конституцион ҳуқуқ ва мажбуриятлар тушунтирилди. Элчихонада овоз бериш учун сайлов қонунчилиги талаблари тўла жавоб берадиган сайлов участкаси ташкил қилингани айтиб ўтилди.\nУшбу муҳим сиёсий тадбирга тайёргарлик жараёни, сайлов тўғрисида ишончли ва тезкор ахборот билан Ўзбекистон Марказий сайлов комиссияси ва элчихона веб-сайтларида танишиб бориш мумкинлиги маълум қилинди.\nБрифингда, шунингдек, Ўзбекистонда сўнгги йилларда амалга оширилаётган сиёсий ва ижтимоий-иқтисодий соҳадаги ўзгаришлар, давлат томонидан барча соҳаларда олиб борилаётган кенг кўламли ислоҳотлар юзасидан маълумот берилди.\nВатандошлар Ўзбекистон Президенти сайловида фаол иштирок этишга чақирилди.


Сирдарёдаги даҳшатли ЙТҲ сабаб қизалоқ онасидан айрилди - 16.11.2018, Sputnik Ўзбекистон\nСирдарёдаги даҳшатли ЙТҲ сабаб қизалоқ онасидан айрилди\n“Ласетти” русумли автомашина “Отаюрт” 933-км.да “Камаз-53215” русумли юк кўтариш автомашинаси билан тўқнашув содир этган. Йўловчи аёл касалхонада вафот этган. 16.11.2018, Sputnik Ўзбекистон\n“Ласетти” русумли автомашина “Отаюрт” 933-км.да “Камаз-53215” русумли юк кўтариш автомашинаси билан тўқнашув содир этган. Йўловчи аёл касалхонада вафот этган.\nТОШКЕНТ, 16 ноя - Sputnik. Сирдарё вилоятининг Сардоба туманида 14 ноябрь куни “Ласетти” русумли автомашина “Отаюрт” МФЙ ҳудудидан ўтувчи 933-км.да “Камаз-53215” русумли юк кўтариш автомашинаси билан тўқнашиб кетди, деб хабар қилди ИИВ матбуот хизмати.\n“Сирдарё вилоятининг Сардоба туманида 14 ноябрь куни Хоразм вилояти Янгибозор туманида яшовчи А.Р. ўзининг “Ласетти” русумли автомашинасини “Отаюрт” МФЙ ҳудудидан ўтувчи 933-км.да ҳайдаб кетаётиб, ўзидан олдинда ҳаракатланиб кетаётган М.Ғ. бошқарувидаги “Камаз-53215” русумли юк кўтариш автомашинаси билан тўқнашув содир этган”, - дейилган хабарда.\nНатижада “Ласетти” автомашинаси ҳайдовчиси, унинг 5 нафар йўловчилари (улардан 2 нафари она ва бола) жароҳат олиб касалхонага ётқизилган.\nКўрсатилган тиббий муолажаларга қарамай йўловчилардан бири 2 ёшли қизалоқнинг онаси вафот этган.


БАА: эмланмаган фуқароларга бўлган тақиқ бекор қилинмоқда | Azon.uz - Ахборот-таҳлилий портал\n525 18:05 14.04.2022\n19 апрелдан БААнинг эмланмаган фуқароларига мамлакат ташқарисига чиқишга рухсат берилади. Бунинг учун мамлакат фуқаролари ПЗР тестининг манфий натижасини олишлари ва ўз мақомини яшил рангга ўзгартириш учун «Al-Hosn» иловасида чиқиш аризасини тўлдиришлари керак.\nЯнгиланган қоидаларни БАА Инқироз ва Фавқулодда вазиятларни бошқариш миллий бошқармаси (NCEMA) матбуот котиби доктор Тоҳир Амирий ҳукуматнинг COVID-19 пандемияси бўйича брифингида маълум қилган.\n«Янги протокол БААнинг барқарор тикланиш ва нормал ҳолатга қайтиш сиёсатига мос келади», — деб таъкидлаган Амирий.\nУ жамоатчиликни саёҳатдан олдин ва кейин барча йўловчилар учун зарур эҳтиёт чораларини кўришга чақирди.\nПротокол янгиланишига кўра, БААга келган 16 ёшгача бўлган эмланмаган йўловчилар, агар улар барча тегишли профилактика чораларига риоя қилган бўлса, етиб келганларида ПЗР тестидан ўтиш заруратидан озод қилинади.\nБАА ПЗР Махсус тест COVID-19\nБАА Исроил билан ҳамкорлик бўйича араб давлатлари орасида етакчи\n273 14:29 24.06.2022\nИсроил икки араб давлатида ҳимоя радарларини қурди – ОАВ\n756 14:17 11.06.2022\n330 09:13 11.06.2022\nИсроил БАА билан эркин савдо шартномасини имзолади\n496 22:35 01.06.2022\n745 21:19 15.05.2022


ИнтерФУТБОЛ :: Маурисио Почеттино: «Шогирдларим – суперқаҳрамонлар»\n«Тоттенхэм»нинг бахтиёр мураббийи Маурисио Почеттино бахт ва тақдир ҳақида. «Амстердам Арена» мўъжизасидан энг кўп таъсирланган киши ким? Албатта, «шпорлар»ни финал сари бошлаган аргентиналик мутахассис-да. Ўша кунги ҳолатни бир кўз остингизга келтиринг. Ҳакамнинг ўйин якунлангани ва шунинг баробарида «Тоттенхэм» финалга чиққанини англатувчи ҳуштаги янграгач, «Аякс»нинг қаҳрамон бўлишга ҳақли футболчилари майдонга чўзилиб ётиб олишди: кимдир йиғлади, яна биров ўкириб бақирди. Бу паллада мўъжизавий ғалабадан сархуш Почеттино ҳам нима қилишини билмай, яшил майсага чўзилди, беихтиёр келган кўз ёшини камералар ва оммадан яширишга уринди. Бироқ бунинг иложи бормиди? Аргентиналик мураббий махсус зонада журналистлар саволларига ҳам зўрға жавоб берди. Демак, қуйида тарихий натижа қайд этган мутахассиснинг ўйиндан кейинги илк фикрлари билан танишамиз (манба - sports.ru).\n- Маурисио, айни ҳолатда ўзингизни қандай ҳис қиляпсиз, нималар ҳақида ўйлаяпсиз?\n- Оҳ, буни сўз билан ифодалаб беролмайман... Бугун бутун ҳаётим давомидаги энг муҳим оқшомлардан бирини бошдан ўтказдим. Бунақаси ҳар доим ҳам кузатилавермайди. Ўйин қандай якунланди-я... Аслида бу ерга мутлақо бошқача режа билан келгандик, бироқ 3-дақиқадаёқ гол қўйиб юборганимиздан сўнг барчаси барбод бўлди. гўё. Шуларни ҳисобга олсак, бугунги баҳс ақл бовар қилмас мўъжиза эмасми? Ҳа, иккинчи бўлимда бошқача ўйнашни хоҳладик ва ҳаракатларимиз натижа келтиришига ишонишимиз шартлигини билардик. Айниқса, спортда мағлубиятни олдиндан тан олиш ярамайди. Ҳозир миямда минг хил хаёл чарх урмоқда. Булардан энг муҳими, шогирдларимни алоҳида табриклашим керак. Йигитлар қойилмақом даражада ишлашди, айнан ўз ўйинимизни кўрсатишди, фалсафамизга мос келадиган футболга содиқ қолишди. Аввалги ўйинлардан кейин ҳам уларни чин қаҳрамонлар сифатида мақтагандим. Энди ўша таърифни яна бир бора такрорлайман, фақат бу сафар «қаҳрамон» ибораси олдига «супер» терминини ҳам қўшиб қўйишим керак. Умуман, «Тоттенхэм»нинг ЧЛдек турнир финалига чиққанининг ўзиёқ мўъжизага яқин воқелик саналади. Зеро, мавсум бошини эсласак, ҳеч ким бизга ишонган эмасди. Энди факт шуки, Мадрид финалида «Ливерпуль» билан айнан биз ўйнаймиз. Худди тушдек туюладиган реаллик! Албатта, ушбу ақл бовар қилмас юриш биз учун олдинга ташланган катта қадамдир. Энди сеҳрли китобнинг бош бобини ҳам муносиб тарзда битишимиз шарт.\n- Ҳа, бу ҳаётингиздаги энг унутилмас оқшомлардан бири эканлиги ўз-ўзидан тушунарли. Кўпчиликни қизиқтараётган масала: Почеттино танаффусда шогирдларига қандай сеҳрли сўзларни айтдики, улар бирданига тўхтатиб бўлмас жангчиларга айланишди?\n- Йўқ, кийиниш хонасида ҳеч қандай сирли гап янграмади. Шунчаки, барчамиз футбол гоҳида шундай шафқатсиз бўлишини яна бир карра англагандик. Зеро, танаффусга қадар чакки ўйнамадик, аммо ҳисоб 0:2... Лекин ҳаммаси оддий изоҳланади: биз ўз имкониятларимиздан самара чиқаролмадик, рақиб эса бунинг ортидан 2 марта жазолади. Тўғри, танаффус пайти сукут сақлаб ўтирганимиз йўқ, ўйинни қандай давом эттириш ҳақида гаплашдик. Жумладан, ҳужумни фаоллаштириш илинжида Фернандо Льорентени майдонга туширишга қарор қилдим. Айнан у рақиб ҳимоячиларига кўпроқ босим ўтказа бошлагач, олдинги чизиқда ҳаракатларимиз нисбатан қовушди. Хуллас, ўйиннинг иккинчи ярмида финал йўлланмасига ҳақли эканлигимизни тўла исботладик.\n- Шахсан сиз бугун ниманидир ўргандингизми? Ҳар ҳолда, иккинчи бўлим воқеаларини назарда тутсак, янги жиҳатлар ҳам кўзга ташланди.\n- Тўхта, сен менинг китобимни ёзгандинг, энди эса гапинг моҳиятини тушунолмаяпман. Албатта, ўйиннинг ҳар бир лаҳзасидан нимадир олиш мумкин. Ахир шогирдларинг ҳамиша бир хил ҳаракатланишмайди-ку. Улар гоҳида янги қирраларини намоён қилишади. Бошқача айтганда, футболни ўйинчилар бошқаришади, мураббийлар эса мудом ўрганишда, барчасини доимий татбиқ этиш йўлида изланишда. Тақдиримдан бағоят хурсандман, нимадандир нолишга асло ҳаққим йўқ. Ахир ихтиёримда шундай футболчилар бор, такрорлайман, энди улар суперқаҳрамонлар! Жамоамнинг финалга йўл олгани учун аввало, шу йигитларга миннатдорчилик билдиришим керак. Тушунарлики, охирги йиллар давомида ривожланиш мақсадида кўп ишладик, изланишдан тўхтамадик, ҳамиша энг яхши сифатларимизни кўрсатишга уриндик. Қисқача айтганда, ўйинимизни яхшилаш илинжида терга ботиб меҳнат қилдик. Шогирдларимга мудом бир гапни такрорлайман: машаққат тортмасан, натижа келмайди. Мана, 5 йиллик меҳнатларимиз бугун самара берди. Буларнинг барчаси ажойиб лаззат ва ... Эҳ, шу жойда инглиз тили масаласида ёрдам бермасанглар бўлмайди. Акс ҳолда... Умуман, шундай лаҳзалар учун қанча тер тўксанг арзийди.\n- Бу сафар финалга Англиянинг 2та жамоаси йўл олди. Сиз инглизча қарама-қаршиликка тайёрмисиз?\n- Бунча шошмасанглар-чи? Озгина нафас ростлаб олишимга имкон беринглар. Аввало, Юрген Клопп ва унинг жамоасини табриклашни истайман. Барчамиз «қизиллар» қандай мўъжиза кўрсатишганини кўрдик. «Ливерпуль» ҳам қаҳрамон, албатта. Англиянинг икки клуби ўртасидаги финал эса жуда ажойиб якун бўлади.\n- Кеча агар Чемпионлар Лигасида ғалаба нашидасини сурсангиз, клуб билан хайрлашишингиз ҳақида сўз очдингиз. Бу гапларингиз нечоғли жиддий?\n- Ҳар ҳолда, ҳазил эмас. Ҳа, «шалпангқулоқ»ни ютсак, кетишим мумкин. Иккинчи томондан, бордию, финалда мағлубиятга учрасак ҳам, қолмасам керак...\n- Лукас Моура ҳақида нима дейсиз?\n- У 3та гол урди. Агар менинг жамоам суперқаҳрамон бўлса, Лукас - супер-супер-суперқаҳрамон. Гап барчасини ҳал қилган ўта қимматли «хет-трик» муаллифи ҳақида кетмоқда. Моура учун бундан-да фантастик кечани ўйлаб топиш ҳам мушкул. У ўтган йили унча кўп ўйнагани йўқ, энди эса ўта муҳим вазифани қойилмақом даражада бажарди. Биз жамоа алоҳида ўйинчилардан ўн чандон муҳимроқ эканлигини тушунишимиз керак. Лекин шунинг баробарида сен билан ҳар куни шуғулланадиган 25 нафар футболчига ҳам ҳурмат билан ёндашишинг шарт. Катта муваффақиятга эришишни истаган мураббий ҳар куни ихтиёридаги ҳар бир ўйинчига эҳтиёжи борлигини аниқ-тиниқ кўрсатиб туриши керак.\n- Тақдир азалий эканлигига ишонасизми?\n- Албатта. Бироқ ҳар бир ютуқ замирида катта меҳнат ётишини ҳам тушуниш лозим. Агар тақдирга шу аснода ишонсанг, мукофот эртами-кеч келади, албатта.


Ўзбекистонда янги ҳосил сабзиси нархи тез пасаймоқда, ўтган йилги сабзи нархи эса ошмоқда • EastFruit\nБош саҳифа › Янгиликлар › Ўзбекистонда янги ҳосил сабзиси нархи тез пасаймоқда, ўтган йилги сабзи нархи эса ошмоқда\nЎзбекистонда янги ҳосил сабзиси нархи тез пасаймоқда, ўтган йилги сабзи нархи эса ошмоқда\nМуаллиф: EastFruit 13 Апр 22 0136\nБундан икки ҳафта аввал EastFruit Ўзбекистон пойтахтидаги улгуржи бозорларда янги ҳосил сабзисининг биринчи партиялари пайдо бўлгани ҳақида ёзган эди. Ўша пайтда улгуржи бозорларда 2022 йилги ҳосил сабзисини етказиб бериш ҳажми кам бўлган.\nБироқ, ўтган вақт мобайнида янги ҳосил сабзисини етказиб бериш сезиларли даражада ошди ва нархлар деярли икки баробар пасайди. 2022 йилнинг 25 мартидан 8 апрелигача бўлган даврда янги ҳосил сабзисининг ўртача улгуржи нархлари 1 кг учун 14 000 дан 8 000 сўмга, яъни, 43 фоиз ёки 1,8 баробар пасайган. Бундан ташқари, 2022 йилнинг 8 апрель ҳолатига кўра, ушбу маҳсулотнинг жорий улгуржи нархлари ўтган йилнинг шу санасидан 2,3 баробар паст бўлди.\nШунингдек ўқинг: USAID ва Ўзбекистон Инновацион ривожланиш вазирлиги ҳамкорлигида агробизнес бўйича стартаплар молиялаштирилади\nШу билан бирга, Ўзбекистонда ўтган йилги сабзининг улгуржи нархлари кетма-кет тўртинчи ҳафта ўсиб бормоқда ва сўнгги бир ой ичида 80 фоизга ошган. 2022 йилнинг 11 мартидан 8 апрелигача бўлган даврда ўтган йилги сабзининг ўртача улгуржи нархлари 1 кг учун 2500 дан 4500 сўм (0,23 дан 0,40 АҚШ доллари)гача, яъни, 1,8 баробар ошди. Агар жорий нархларни ўтган йилги даражалар билан солиштирадиган бўлсак, 2022 йилнинг 8 апрель ҳолатига кўра, ушбу маҳсулотнинг ўртача улгуржи нархлари 2021 йилнинг шу санасидаги нархдан 1,8 баробар юқоридир.\nEastFruit таҳлилчилари фикрига кўра, ўтган йилги сабзи нархининг бу қадар кўтарилиши сабабларидан бири Россия бозорида ушбу маҳсулот қимматлаганидир. Худди шу даврда, 2022 йилнинг 11 мартидан 8 апрелига қадар Россия бозорида ўтган йилги сабзининг ўртача улгуржи нархлари 0,25 доллардан 0,68 долларгача, яъни, 2,7 баробар ошган. Россия ва Ўзбекистон бозорларининг улгуржи нархлари ўртасидаги тафовут эса сезиларли даражада ошди, бу, ўз навбатида, Россияга ушбу маҳсулот экспортини рағбатлантирмоқда.


ЁЗУВЧИНИНГ “АҚЛ ТИШИ” / ADOLAT ижтимоий-сиесий газетаси\nЎзбекистон Республикаси Президентининг “Ўзбекистон Ёзувчилар уюшмаси фаолиятини янада такомиллаштириш чора-тадбирлари тўғрисида”ги қарорини такрор-такрор ўқиб-ўрганиб, истиқбол уфқларини равшан тасаввур қилиб, фахр ҳамда масъулият ҳис-туйғуларимиз юксалди. Бу тарихий қарорда адабиёт аҳлининг, сўз санъаткорларининг қалбида, фикру ўйида бўлган энг муҳим масалалар, ҳал этилиши лозим бўлган муаммолар ўз ифодасини топган.\nДавлатимиз раҳбарининг қарорида мумтоз адабиётимизни, хусусан, Алишер Навоий асарларини халқимизга янада яқинлаштириш, бу ноёб меросни маънавиятимизнинг ҳаётбахш манбаи ва таркибий қисмига айлантириш юзасидан тегишли ташкилотлар ҳамда жамоатчиликнинг таклифлари маъқулланганлиги алоҳида таъкидланади. Бу айни муддаодир. Чунки айнан мумтоз адабиёт, ҳусусан, Алишер Навоий асарлари маънавият ва маърифатимизнинг, қадриятларимизнинг, илму ижоднинг асрлар давомида қарор топган пойдеворидир.\nШу ўринда, мумтоз шеъриятимизнинг аруз вазнида битилган асарларига алоҳида эътибор қаратиш мақсадга мувофиқ, деб ҳисоблайман. Аруз сўз санъатининг беқиёс илми сифатида маънавият ва маърифатни, адабиёт ва санъатни, одоб-ахлоқни чуқур ҳис қилишга ҳар томонлама кўмаклашади. Афсуски, кейинги пайтда арузда битилган мумтоз ва замонавий асарларга эътибор кескин камайиб кетди. ўазалхонлик ва баҳру байт тадбирларида асосан бугунги шеърият намуналари ўқилади.\nҲофиз агар мумтоз ашулалардан ижро этмаса, эътибор топмайди. Худди шунингдек, бугунги куннинг адабиёт намояндаси Навоий, Огаҳий ёки бошқа мумтоз шоирларимиз асарларини қалбдан ҳис қилмаса, уларни ёд айта олмаса, уларга назиралар боғламаса, қандай ижодкор бўлсин?!\nШу ўринда ҳазрат Огаҳийнинг қуйидаги байти ёдга тушади:\nОгаҳий, ким топғай эрди,\nсозу назмингдин наво,\nБаҳра гар йўқдир\nНавоийнинг навосидин санго.\nПрезидентимиз қарорида устозлар ижодий салоҳияти ва маҳоратини чуқур ўрганиш, айниқса, ёшларни ундан баҳраманд қилиш ҳақида алоҳида таъкидланади. Бу маънавиятимиздаги, адабиётимиздаги узлуксизлик ва давомийликни, яхлитликни таъминлашда беқиёс аҳамиятга эга.\nМаълумки, Қорақалпоғистон Республикаси ва вилоятларда Ёзувчилар уюшмасининг бўлимлари фаолият кўрсатмоқда. Уларнинг иши Президентимиз қарорида белгиланган вазифаларни изчил амалга ошириш туфайли бугунги талаблар даражасида кенгайиб, янада тараққий топади. Уларнинг хизматчилари бугунги кундаги маънавият тараққиётининг фаоллари сифатидаги масъулиятларини чуқур англашлари ҳам табиий. Шу ўринда яна бир масалага эътибор қаратиш мақсадга мувофиқ бўларди. Турли шаҳар ва туманларда, шу жумладан, вилоят марказигача масофа 300-400 километр бўлган энг чекка қишлоқ жойларида адабиёт ва санъатимизнинг бўлғуси намояндалари ўсиб-улғаяётганликлари шубҳасиз. Агар таъбир жоиз бўлса, улар кўзи очилмаган булоқларга ўхшашади. Шу нуқтаи назардан уларга эътибор ва мадад, ғамхўрлик жуда зарур. Аммо ёш ҳаваскор қаламкашлар Ёзувчилар уюшмасининг вилоят бўлими эшигидан кириб бориши ва чинакам ёзувчи билан рўбарў бўлиш истагига эришишлари осон эмас. Бунга ўртадаги масофа жуда узоқ эканлиги асосий сабаб. Қолаверса, уюшма бўлими ҳақидаги фикру хаёллар эски баландпарвоз тасаввурлар доирасида қолиб кетганлигидадир.\nБу масалани Ёзувчилар уюшмасининг шаҳар ва туман бўлинмаларини ташкил этиш билан ҳал этса бўлади. Қолаверса, шаҳар ва туманларимизда ёзувчилар ташкилоти, унинг намояндалари бўй кўрсатиб туришлари маънавият ва маърифат масалаларини ҳал этишда, адабиёт ва санъатимизни тараққий топтиришда, ёш қаламкашларни тўғри йўлга йўллашда, тарғибот ва ташвиқот тадбирларини кучайтиришда муҳим аҳамиятга эга бўлиши табиий.\nЁзувчилар уюшмаси аъзолари сонини мақсадга мувофиқ равишда ошириб бориш ҳам асосий вазифалардан бири, деса бўлади. Кейинги бир неча йил давомида айнан шу масалада муаммолар юзага келди.\nҚаламкаш Ёзувчилар уюшмасидан ташқарида эмас, балки унинг бағрида етук ёзувчи бўлиб, шаклланади. Яъни, ёш қаламкашларни уюшмага қабул қилишда эркинлик ва бағрикенглик тамойилларига амал қилиб, яхши натижаларга эришиш мумкин. Ёзувчилар уюшмаси гувоҳномасини қўлга олган ижодкор, одоб ва андиша расмини янада маҳкам тутишга интилади.\nЎтган асрнинг бошида Хива хони Муҳаммад Раҳимхони соний (Феруз) юртдаги таниқли шоир ва таржимонларни, ҳаттотларни йиғиб, уларнинг олдига муҳим бир вазифа қўяди. Яъни машҳур араб муаррихи Ибн ал Асирнинг (XIII аср) ўн икки жилддан иборат, “Ал камил-фит-тарих” (“Мукаммал тарих”) асарини эски ўзбек тилига таржима қилиб, чоп этишга даъват этади. Шунгача хивалик илму ижод аҳли бир қатор алломаларнинг фалсафий-тарихий, бадиий асарларини ўгириб, катта тажриба тўплашган эди.\nЕтти йил давомида юқорида кўрсатилган асар араб тилидан ўгирилади. Бугунги кунда бу нодир таржима Абу Райхон Беруний номидаги Шарқшунослик институтида сақланмоқда.\nФеруз ҳазратлари китобни, илмий бадиий асарларни, умуман, адабиётни “Мангулик сўқмоғи” деб ҳисоблаган. Фақат шу сўқмоқдан юрибгина боқийлик мартабасига эришиш мумкинлигига қаттиқ ишонган. Дарҳақиқат, шу даврда тошбосмада чоп этилган, хорижий тиллардан таржима қилинган бир қатор асарлар бугунги кунда халқимиз маънавиятининг ўлмас мероси қаторидан жой эгаллади.\nМангулик сўқмоғи юрт улуғларининг доимий эътибори ва ғамхўрлиги билан катта йўлга айланади. Президентимизнинг қарори шу жиҳатдан муҳим ҳужжат бўлди.\nМазкур қарорда дунё адабиётининг энг яхши намуналарини ўзбек тилига таржима қилиш ва чоп этиш билан биргаликда адабиётимизнинг энг сара намуналарини хорижий тилларга ўгириш ва чет элларда тарғиб қилиш тизимини яратишга ҳам катта эътибор қаратилган. Айнан шу борада оқсоқликлар борлиги ҳеч кимга сир эмас. Эндиликда бу муаммо ҳам ҳал этилиши учун муҳим асос яратилди. Тегишли ташкилотлар бу борада чора-тадбирлар кўришлари аниқ. Ўзбек адабиёти миллий ёзувчиларимиз тимсолида дунё адабиётига муносиб ҳисса бўлиб қўшилишига шубҳа йўқ. Бундай дейиш учун ҳам Президент қарори ишонч бахш этди.\n“Ёзувчининг ақл тиши, асарлари тез-тез у ер-бу ерда босилиб турганда чиқади”, — деган эди ҳазил аралаш таниқли адиб Матназар Абдулҳаким. Гоҳо газета ёки журналлар таҳририятлари ўзлари билан ўзлари овора бўлиб, ёзувчиларнинг асарларига етарли эътибор кўрсатмаганларида шоир хуноб бўларди.\nДарҳақиқат, вилоятлар марказлари, шаҳар ва туманларда газета ва журналлар таҳририятлари Ёзувчилар уюшмасининг яқин мададкорлари ҳисобланадилар. Улар ҳаваскор ва ёш қаламкашларга эътибор кўрсатиб, матбуот нашрлари оммабоплигини ва ўқишлилигини ҳам оширадилар.\nАммо кейинги пайтларда таҳририятлар (уюшманинг ўз газета ва журналларидан ташқари) адабиётга, жумладан, шеъриятга эътиборни кескин камайтиришди, десак муболаға бўлмайди. Адабиёт халқ мулки, миллий маънавиятимиз ва маданиятимиз ифодаси экан, ёзувчиларнинг асарларини чоп этишни фақат уюшма нашрларига юклаб қўйиш ҳам, назаримда, ёзувчиларга бўлган эътиборни чеклаб қўяди. Шу сабабли таҳририятлар ёзувчилар билан алоқаларни мустаҳкамлаб, уларга эътибор қаратсалар айни муддао бўлар эди.\nПрезидентимизнинг қарорини ўқиб-ўрганиб, илҳом ва эҳтиёж, истак-интилишлар жўш урди. Бошқа ҳамкасбларимизда ҳам ана шундай қалб туғёнлари жунбушга келганлигига ишонаман. Яқин келажакда уларнинг ифодаси асарларга кўчишига шубҳа йўқ.\nЎзбекистон – Жанубий Корея: Стратегик шериклик мун...\nЎзбекистон Республикаси Президенти Шавкат Мирзиёев Корея Республикаси Президенти Мун Чжэ Иннинг таклифига биноан 22 ноябрь куни давлат ташрифи била...


Солбошиликларнинг узоғи яқин бўлади — Пахтакор29\nСолбошиликларнинг узоғи яқин бўлади\nСолбоши маҳалла фуқаролар йиғинининг аҳолиси туман марказига келишлари учун 8.5 км йўл босишига тўғри келаётган эди. Бунинг асосий сабаби, Солбоши маҳалласининг шимолий қисмидаги темир йўл устидаги автомобиль йўли ёпиб қўйилганлигидир.\n1956 йил ушбу темир йўли устига пиёдалар ва автоуловлар ҳаракатланиши мумкин бўлган йўл очилган. Аммо, 1974 йил 3-май куни ушбу йўл беркитилган. Бугун эса Депутатнинг ташаббуси билан ушбу 47 йиллик муаммо ҳал этилиш арафасида турибди. Халқ депутатлари Избоскан туман Кенгаши депутати А. Даминов 04.12.2021 куни Темир йўл вазирлигининг йўл очиш бўйича рухсатларини олиб келди. Туманимиз ҳокими С.П.Исмоилов ёрдами билан ушбу йўлни лойиҳалаш ва халққа қулай қилиб йўл таъмирлаш ишларини ташкил этиш бошлаб юборилди. Ушбу масала бўйича туманимиз ҳокими томонидан тумандаги мутасадди ташкилотларга тегишли топшириқ ва кўрсатмалар берди.\nАгар ушбу йўл ишга тушса, Мойгир қишлоғининг 9000дан ортиқ аҳолиси туман марказига келишлари учун 3 баробарга узоғи яқин бўлади.


ЮНЕСКО саводхонликни оширишда мобиль телефонлардан фойдаланишни тавсия қилмоқда\n26 июн 2022, Тошкент вақти: 19:26\nЮНЕСКОда мобиль телефонлардан саводсизликка қарши курашиш ва китобхонлар доирасини кенгайтириш учун фойдаланиш бўйича тадқиқот ўтказилмоқда. Бу ҳақда БМТ Янгиликлар маркази хабар қилади.\n“Бугунги дунёда мобиль телефонлар ҳар томонда, шу жумладан, китоб етишмаслиги сезилаётган минтақаларда кенг тарқалган. БМТ маълумотларига кўра, бугунги кунда 6 миллиард одам коммуникацион тармоқларга уланган мобиль қурилмалардан фойдаланиш имкониятга эга. Қиёслаш учун, жаҳонда фақат 4,5 миллиард одамгина ҳожатхонадан фойдалана олади”, дейилади БМТ Янгиликлар маркази хабарида.\nҚайд этилишича, коммуникацион технологияларнинг гуркираб ривожланиши саводсизликка қарши курашнинг муваффақият кўрсаткичи пасайиши қабатида кузатилмоқда. Дейлик, 1990 йилдан 2000 йилгача жаҳон бўйлаб саводсизлар сони 12 фоизга камайган бўлса, 2000 йилдан шу кунгача бор-йўғи 1 фоизгагина камайган.\nСаводхонликни ёйиш йўлидаги асосий тўсиқлардан бири китоб танқислиги экани сир эмас. Жаҳондаги таълим, фан ва маданият масалалари билан шуғулланувчи ЮНЕСКО ташкилоти бир йил давомида ривожланаётган етти мамлакатда мобиль телефонларидан фойдаланган ҳолда китоб ўқишга одатланган одамларни аниқлаш бўйича тадқиқот ўтказган. Тадқиқотчилар мобиль қурилмалар воситасида китоб ўқийдиган одамларни қандай мавзулар кўпроқ қизиқтиришини аниқлашга уринганлар.\nЮНЕСКОнинг “Мобиль алоқа даврида мутолаа” деб номланган ҳисоботида саводхонлик даражаси паст бўлган мамлакатларда арзон мобиль қурилмалардан фойдаланиш бўйича тавсиялар берилган. Бундан мақсад китоб ўқийдиган кишилар доирасини кенгайтиришдир.\nЮНЕСКО вакилларининг қайд этишича, саводхонликни ёйиш ишида ахборот-коммуникацион технологиялар доим етакчи ролни ўйнаб келган.\nҚоғоз ва матбаа ускуналарининг кашф этилиши каби технологик тараққиёт унсурлари одамлар орасида саводхонликни оширишга хизмат қилганини урғулаган ЮНЕСКО вакиллари технологиянинг бундан буёнги ривожи ҳам бу жабҳада тараққиётга кўмаклашиши ҳамда саводсизликни ўтмиш сарқитига айлантириши лозим, деган фикрдалар.


Ўзбекистон Афғонистон чегарасигача бўлган темир йўлда электрлаштириш ишларини олиб бормоқда\n16:55 / 19.01.2017\nЎзбекистон жанубий қўшниси билан савдони ривожлантириш доирасида “Қарши-Термиз” темир йўлида электрлаштириш ишларини олиб бормоқда. У Афғонистон билан чегарага чиқади, деб хабар берди “Каравансарай”.\nТемир йўлни электрлаштириш Афғонистонга юклар етказиб беришдаги сарф-харажатларни камайтириш ва ҳар икки мамлакатдаги кичик бизнес корхоналари даромадини ошириш имконини беради.\nЎзбекистон томонидан қурилган “Ҳайратон-Мозори-Шариф” темир йўл тармоғи – Афғонистондаги умумий фойдаланишда бўлган темир йўл магистрали бўлиб, “Қарши-Термиз” темир йўлининг давоми деб ҳисобланмоқда.\n“Бутун йўл электрлаштирилгандан сўнг электровозлар қатновга қўйилади, - деган “Ўзбекистон темир йўллари” компанияси вакили Ойбек Мамадалиев. – Электр қуввати углеводородли ёқилғига қараганда анча арзон тушади. Шунинг учун Термизга қадар юк ва йўловчиларнинг етказилиши бўйича харажатлар анча камаяди”.\nЎзбекистон жорий йилнинг кузига қадар 325 километрга тенг йўлни электрлаштириш учун 1,4 триллион сўм (428 миллион АҚШ доллари) ажратди. Бу маблағнинг 715,2 миллиард сўми (220 миллион АҚШ доллари) Япониядан кредит сифатида олинган.